text: το υπόδειγμα του παραρτήματος αριθ. 1 του πρωτοκόλλου.Το πρωτόκολλον και τα παραρτήματα τούτου δύνανται να τροποποιηθούν ή συμπληρωθούν από τας κυβερνήσεις των μερών άτινα συμβάλλονται διά της παρούσης συμφωνίας.Άρθρο 5Τα συμβαλλόμενα μέρη θα λάβουν όλα τα αναγκαία μέτρα προκειμένου να απαλλάξουν από όλους τους εισαγωγικούς δασμούς τας θεραπευτικάς ουσίας που τίθενται στη διάθεση τους από τα άλλα μέρη.Θα λάβουν επίσης όλα τα απαιτούμενα μέτρα διά να εξασφαλίσουν την ταχεία απ' ευθείας αποστολήν των ουσιών αυτών εις τους παραλήπτας τους σημειωμένους εις το άρθρον 3 της παρούσης συμφωνίας.Άρθρο 6Τα συμβαλλόμενα μέρη θα κοινοποιήσουν αμοιβαίως, διά της Γενικής Γραμματείας του Συμβουλίου της Ευρώπης, κατάστασιν των εξουσιοδοτημένων οργανισμών διά την έκδοσιν του πιστοποιητικού του προβλεπομένου υπό του άρθρου 4 της παρούσης συμφωνίας.Θα κοινοποιήσουν επίσης κατάστασιν των εξουσιοδοτημένων οργανισμών διά την διανομήν των εισαγομένων θεραπευτικών ουσιών ανθρωπίνης προελεύσεως.Άρθρο 7Η προσχώρησις εις την παρούσαν συμφωνίαν είναι δυνατή δι' όλα τα μέρη του Συμβουλίου της Ευρώπης τα οποία δύνανται να καταστούν μέρη διά:α) υπογραφής άνευ επιφυλάξεως κυρώσεως, ήβ) υπογραφής υπό την επιφύλαξιν της κυρώσεως, ακολουθουμένης από επικύρωσιν.Τα έγγραφα επικυρώσεως θα κατατίθενται παρά τω Γενικώ Γραμματεί του Συμβουλίου της Ευρώπης.Άρθρο 8Η παρούσα συμφωνία θα τεθεί εν ισχύι την πρώτην ημέραν του μηνός όστις έπεται της ημερομηνίας καθ' ήν τρία μέλη του Συμβουλίου της Ευρώπης θα έχουν υπογράψει την συμφωνίαν άνευ επιφυλάξεως κυρώσεως ή θα την έχουν κυρώσει, συμφώνως προς τας διατάξεις του άρθρου 7.Διά παν μέλος όπερ ήθελε κυρώσει ή υπογράψει την παρούσαν συμφωνίαν άνευ επιφυλάξεως κυρώσεως, η ισχύς της συμφωνίας άρχεται από της πρώτης ημέρας του μηνός όστις ακολουθεί την υπογραφήν ή την κατάθεσιν του κυρωτικού εγγράφου.Άρθρο 9Η εξ Υπουργών του Συμβουλίου της Ευρώπης Επιτροπή δύναται να καλέσει παν κράτος μη μέλος του Συμβουλίου της Ευρώπης όπως προσχωρήσει εις την παρούσαν συμφωνίαν. Η προσχώρησις τίθεται εν ισχύι από της πρώτης ημέρας του επομένου μηνός από της καταθέσεως του εγγράφου προσχωρήσεως παρά τω Γενικώ Γραμματεί του Συμβουλίου της Ευρώπης.Άρθρο 10Ο Γενικός Γραμματεύς του Συμβουλίου της Ευρώπης θα κοινοποιήσει εις τα μέλη του Συμβουλίου και τα προσχωρήσαντα κράτη:α) την ημερομηνίαν ενάρξεως ισχύος της παρούσας συμφωνίας και τα ονόματα των μελών άτινα έχουν υπογράψει ταύτην άνευ επιφυλάξεως κυρώσεως ή έχουν κυρώσει ταύτην.β) την κατάθεσιν του εγγράφου της κατά τας διατάξεις του άρθρου 9 γενομένης προσχωρήσεως.γ) πάσαν κοινοποίησιν λαμβανομένην κατά τας διατάξεις του άρθρου 11 και την ημερομηνίαν καθ' ήν θα τεθεί εν ισχύι.δ) πάσαν τροποποίησιν επιφερομένην εις το πρωτόκολλον και τα παραρτήματα αυτού κατά τους όρους του τετάρτου εδαφίου του άρθρου 4.Άρθρο 11Η παρούσα συμφωνία θα παραμείνει εν ισχύι άνευ περιορισμού της διαρκείας της.Παν συμβαλλόμενον μέρος θα δύναται να θέσει τέρμα εις την εφαρμογήν υπ' αυτού της παρούσης συμφωνίας, κατόπιν προειδοποιήσεως ενός έτους απευθυνομένης προς τον σκοπόν τούτον εις τον Γενικόν Γραμματέα του Συμβουλίου της Ευρώπης.Εις πίστωσιν των ανωτέρω οι υπογεγραμμένοι, δεόντως προς τούτο εξουσιοδοτημένοι παρά των ενδιαφερομένων κυβερνήσεων, υπέγραψαν την παρούσαν συμφωνίαν.Εγένετο εις Παρισίους, τη 15η Δεκεμβρίου 1958, εις την γαλλικήν και αγγλικήν, αμφοτέρων των κειμένων τούτων εχόντων την αυτήν ισχύν, εις εν μόνον αντίτυπον, το οποίον θα κατατεθεί εις τα Αρχεία του Συμβουλίου της Ευρώπης. Ο Γενικός


text:
 Avis juridique important
 |
 22001D0118(28)
 Απόφαση της Μεικτής Επιτροπής του ΕΟX αριθ. 153/1999 της 5ης Νοεμβρίου 1999 για την τροποποίηση του παραρτήματος ΧΧ (Περιβάλλον) της συμφωνίας για τον ΕΟΧ
 Επίσημη Εφημερίδα αριθ. L 015 της 18/01/2001 σ. 0055 - 0056
 Απόφαση της Μεικτής Επιτροπής του ΕΟXαριθ. 153/1999της 5ης Νοεμβρίου 1999για την τροποποίηση του παραρτήματος ΧΧ (Περιβάλλον) της συμφωνίας για τον ΕΟΧΗ ΜΕΙΚΤΗ ΕΠΙΤΡΟΠΗ ΤΟΥ ΕΟΧ,Έχοντας υπόψη τη συμφωνία για τον Ευρωπαϊκό Οικονομικό Χώρο, όπως τροποποιήθηκε από το πρωτόκολλο προσαρμογής της συμφωνίας για τον Ευρωπαϊκό Οικονομικό Χώρο, εφεξής καλούμενη "η συμφωνία", και ιδίως το άρθρο 98,Εκτιμώντας τα ακόλουθα:(1) Το παράρτημα ΧΧ της συμφωνίας τροποποιήθηκε με την απόφαση αριθ. 59/1999 της Μεικτής Επιτροπής του ΕΟΧ, της 30ής Απριλίου 1999(1).(2) Πρέπει να ενσωματωθεί στη συμφωνία η απόφαση 1999/314/ΕΚ της Επιτροπής, της 9ης Απριλίου 1999, σχετικά με το ερωτηματολόγιο που αφορά την οδηγία 96/82/ΕΚ του Συμβουλίου για την αντιμετώπιση των κινδύνων μεγάλων ατυχημάτων σχετιζομένων με επικίνδυνες ουσίες(2),ΑΠΟΦΑΣΙΖΕΙ:Άρθρο 1Μετά το σημείο 23β (απόφαση 98/433/ΕΚ της Επιτροπής) του παραρτήματος ΧΧ της συμφωνίας, παρεμβάλλεται το ακόλουθο σημείο:"23γ. 399 D 0314: Απόφαση 1999/314/ΕΚ της Επιτροπής, της 9ης Απριλίου 1999, σχετικά με το ερωτηματολόγιο που αφορά την οδηγία 96/82/ΕΚ του Συμβουλίου για την αντιμετώπιση των κινδύνων μεγάλων ατυχημάτων σχετιζομένων με επικίνδυνες ουσίες (ΕΕ L 120 της 8.5.1999, σ. 43)."Άρθρο 2Τα κείμενα της απόφασης 1999/314/ΕΚ στην ισλανδική και νορβηγική γλώσσα, τα οποία περιλαμβάνονται στο παράρτημα των αντίστοιχων γλωσσικών εκδόσεων της παρούσας απόφασης, είναι αυθεντικά.Άρθρο 3Η παρούσα απόφαση αρχίζει να ισχύει στις 6 Νοεμβρίου 1999, υπό την προϋπόθεση ότι έχουν πραγματοποιηθεί προς τη Μεικτή Επιτροπή του ΕΟΧ όλες οι κοινοποιήσεις που προβλέπονται στο άρθρο 103 παράγραφος 1 της συμφωνίας.Άρθρο 4Η παρούσα απόφαση δημοσιεύεται στο τμήμα ΕΟΧ και στο συμπλήρωμα ΕΟΧ της Επίσημης Εφημερίδας των Ευρωπαϊκών Κοινοτήτων.Βρυξέλλες, 5 Νοεμβρίου 1999.Για τη Μεικτή Επιτροπή του ΕΟΧΟ ΠρόεδροςN. v. Liechtenstein(1) ΕΕ L 284 της 9.11.2000, σ. 36.(2) ΕΕ L 120 της 8.5.1999, σ. 43.

type: contracts

jurisdiction: EU


text:
 15.12.2017
 EL
 Επίσημη Εφημερίδα της Ευρωπαϊκής Ένωσης
 L 333/2
 ΜΕΤΑΦΡΑΣΗ
 ΣΥΜΦΩΝΊΑ
 μεταξύ του Καναδά και της Ευρωπαϊκής Ένωσης σχετικά με διαδικασίες ασφάλειας για την ανταλλαγή και την προστασία διαβαθμισμένων πληροφοριών
 Ο ΚΑΝΑΔΑΣ,
 και
 η ΕΥΡΩΠΑΪΚΗ ΕΝΩΣΗ (η «ΕΕ»),
 εφεξής τα «Μέρη»,
 ΕΚΤΙΜΩΝΤΑΣ ότι τα Μέρη συμμερίζονται το στόχο της ενίσχυσης όλων των πτυχών της ασφάλειάς τους,
 ΕΚΤΙΜΩΝΤΑΣ ότι τα Μέρη συμφωνούν ότι πρέπει να αναπτύξουν τις μεταξύ τους διαβουλεύσεις και συνεργασία σε θέματα κοινού ενδιαφέροντος,
 ΕΚΤΙΜΩΝΤΑΣ ότι, για τους ανωτέρω σκοπούς, τα Μέρη πρέπει να ανταλλάσσουν πληροφορίες στις οποίες έχουν προσδώσει διαβάθμιση ασφαλείας,
 ΑΝΑΓΝΩΡΙΖΟΝΤΑΣ ότι τα Μέρη πρέπει να λαμβάνουν τα αναγκαία μέτρα για την προστασία των πληροφοριών που ανταλλάσσουν,
 ΣΥΜΦΩΝΗΣΑΝ ΤΑ ΑΚΟΛΟΥΘΑ:
 Άρθρο 1
 Ορισμοί
 Για τους σκοπούς της παρούσας συμφωνίας:
 α)
 ως «διαβαθμισμένες πληροφορίες» νοούνται οι πληροφορίες στις οποίες τα Μέρη έχουν αποδώσει διαβάθμιση ασφαλείας, που έχουν επισημανθεί ως τέτοιες και τυχόν κοινολόγηση τους σε μη εξουσιοδοτημένους τρίτους θα μπορούσε να προκαλέσει βλάβη ή προσβολή διαφόρων βαθμών στα συμφέροντα των Μερών. Οι πληροφορίες αυτές μπορεί να είναι προφορικές, οπτικές, ηλεκτρονικές, μαγνητικές, ή να έχουν μορφή εγγράφου ή μορφή υλικού, εξοπλισμού ή μορφή τεχνολογικού χαρακτήρα και περιλαμβάνουν αναπαραγωγές και μεταφράσεις, καθώς και υλικό σε διαδικασία ανάπτυξης·
 β)
 ως «προστατευόμενες πληροφορίες» νοούνται όλες οι πληροφορίες που ο Καναδάς έχει χαρακτηρίσει ως τέτοιες με την κατάλληλη επισήμανση και τυχόν κοινολόγηση τους σε μη εξουσιοδοτημένους τρίτους θα μπορούσε να προκαλέσει ζημία σε άτομο ή οντότητα από τον Καναδά ή στο δημόσιο συμφέρον του Καναδά. Οι πληροφορίες αυτές μπορεί να είναι προφορικές, οπτικές, ηλεκτρονικές, μαγνητικές, ή να έχουν μορφή εγγράφου ή μορφή υλικού, εξοπλισμού ή μορφή τεχνολογικού χαρακτήρα και περιλαμβάνουν αναπαραγωγές και μεταφράσεις, καθώς και υλικό σε διαδικασία ανάπτυξης·
 γ)
 ως «ανάδοχος» νοείται το φυσικό ή νομικό πρόσωπο που έχει τη νομική ικανότητα να συνάπτει συμβάσεις. Ο όρος αυτός μπορεί να αναφέρεται και σε υπεργολάβο, αλλά δεν περιλαμβάνει πρόσωπα που προσλαμβάνονται από τον Καναδά ή την ΕΕ με σύμβαση εργασίας·
 δ)
 ως «αρχή της αναγκαίας γνώσης» νοείται ο περιορισμός της πρόσβασης στις διαβαθμισμένες πληροφορίες σε εξουσιοδοτημένα άτομα που έχουν ανάγκη πρόσβασης στις συγκεκριμένες πληροφορίες για την εκτέλεση των επίσημων καθηκόντων τους·
 ε)
 ως «Ομοσπονδιακή Κυβέρνηση» νοούνται τα ομοσπονδιακά υπουργεία του Καναδά και όλα τα τμήματα και τομείς της ομοσπονδιακής δημόσιας διοίκησης του Καναδά·
 στ)
 ως «τρίτο μέρος» νοείται κάθε άτομο ή οντότητα εκτός των Μερών.
 Άρθρο 2
 Πεδίο εφαρμογής
 1. Η παρούσα συμφωνία εφαρμόζεται στις διαβαθμισμένες πληροφορίες που παρέχονται ή ανταλλάσσονται μεταξύ των μερών.
 2. Η παρούσα συμφωνία περιλαμβάνει επίσης διατάξεις για την προστασία των προστατευόμενων πληροφοριών του Καναδά που παρέχονται στην ΕΕ. Εκτός εάν ορίζεται διαφορετικά, κάθε αναφορά στις διαβαθμισμένες πληροφορίες στην παρούσα συμφωνία θεωρείται ότι αφορά και τις προστατευόμενες πληροφορίες του Καναδά.
 3. Το παραλαμβάνον Μέρος προστατεύει τις διαβαθμισμένες πληροφορίες που του παρέχονται από το άλλο Μέρος από απώλεια, διαρροή ή μη επιτρεπόμενη κοινολόγηση, σύμφωνα με την παρούσα συμφωνία. Κάθε μέρος λαμβάνει μέτρα για να εκπληρώσει τις υποχρεώσεις του δυνάμει της παρούσας συμφωνίας, σύμφωνα με τις νομοθετικές και κανονιστικές του διατάξεις.
 4. Το παραλαμβάνον Μέρος χρησιμοποιεί τις διαβαθμισμένες πληροφορίες μόνο


text:
για τους σκοπούς που έχει καθορίσει το αποστέλλον Μέρος ή για τους σκοπούς για τους οποίους παρασχέθηκαν ή ανταλλάχθηκαν οι πληροφορίες.
 5. Η παρούσα συμφωνία δεν αποτελεί βάση για την επιβολή υποχρέωσης γνωστοποίησης διαβαθμισμένων πληροφοριών από τα Μέρη.
 Άρθρο 3
 Εφαρμογή
 1. Η παρούσα συμφωνία αφορά τα κατωτέρω θεσμικά όργανα και οργανισμούς της ΕΕ: το Ευρωπαϊκό Συμβούλιο, το Συμβούλιο της Ευρωπαϊκής Ένωσης («Συμβούλιο»), τη Γενική Γραμματεία του Συμβουλίου, την Ευρωπαϊκή Επιτροπή, την Ύπατη Εκπρόσωπο της Ένωσης για Θέματα Εξωτερικής Πολιτικής και Πολιτικής Ασφαλείας και την Ευρωπαϊκή Υπηρεσία Εξωτερικής Δράσης («ΕΥΕΔ»).
 2. Για τον Καναδά, η παρούσα συμφωνία εφαρμόζεται στην Ομοσπονδιακή Κυβέρνηση.
 Άρθρο 4
 Διαβαθμισμένες πληροφορίες και προστατευόμενες πληροφορίες
 1. Οι διαβαθμισμένες πληροφορίες που παρέχονται από το ένα Μέρος στο άλλο φέρουν κατάλληλη επισήμανση διαβάθμισης σύμφωνα με την παράγραφο 2. Οι προστατευόμενες πληροφορίες του Καναδά που παρέχονται στην ΕΕ φέρουν κατάλληλη επισήμανση σύμφωνα με την παράγραφο 4.
 2. Έκαστο Μέρος διασφαλίζει για τις διαβαθμισμένες πληροφορίες που λαμβάνει από το άλλο Μέρος το επίπεδο προστασίας που προβλέπεται από την αντίστοιχη επισήμανση διαβάθμισης ασφαλείας, σύμφωνα με τον ακόλουθο πίνακα:
 ΕΕ
 ΚΑΝΑΔΑΣ
 TRÈS SECRET UE:
 TOP SECRET ή TRÈS SECRET
 SECRET EU/EU SECRET
 SECRET
 CONFIDENTIEL EU/EU CONFIDENTIAL
 CONFIDENTIAL ή CONFIDENTIEL
 RESTREINT EU/EU RESTRICTED
 Δεν υπάρχει ισοδύναμο για τον Καναδά
 3. Ο Καναδάς εξασφαλίζει για τις πληροφορίες με διαβάθμιση RESTREINT UE / EU RESTRICTED επίπεδο προστασίας τουλάχιστον ισοδύναμο με εκείνο που παρέχει η ΕΕ.
 4. Η ΕΕ χειρίζεται και αποθηκεύει τις πληροφορίες με χαρακτηρισμό PROTECTED A ή PROTÉGÉ A από τον Καναδά κατά τον ίδιο τρόπο με τις πληροφορίες της ΕΕ που φέρουν διαβάθμιση RESTREINT UE / EU RESTRICTED. Η ΕΕ χειρίζεται και αποθηκεύει τις πληροφορίες με χαρακτηρισμό PROTECTED B ή PROTÉGÉ B και PROTECTED C ή PROTÉGÉ C σύμφωνα με τις διοικητικές ρυθμίσεις εφαρμογής που αναφέρονται στο άρθρο 11.
 5. Το αποστέλλον Μέρος δύναται επιπλέον να αποθέτει σήμανση στις διαβαθμισμένες πληροφορίες για να αναφέρει τυχόν περιορισμούς στη χρήση, την κοινολόγηση, τη διαβίβασή τους και την πρόσβαση σε αυτές, καθώς και επιπρόσθετες απαιτήσεις ασφαλείας για την προστασία τους από το παραλαμβάνον Μέρος, συμπεριλαμβανομένων των θεσμικών οργάνων ή οντοτήτων του παραλαμβάνοντος Μέρους. Ο Καναδάς δύναται επιπλέον να αποθέτει σήμανση στις προστατευμένες πληροφορίες για να αναφέρει τυχόν περιορισμούς στη χρήση, την κοινολόγηση, τη διαβίβασή τους και την πρόσβαση σε αυτές, καθώς και επιπρόσθετες απαιτήσεις ασφαλείας για την προστασία τους από την ΕΕ, συμπεριλαμβανομένου θεσμικού οργάνου ή οντότητας μη αναφερομένων στο άρθρο 3 παράγραφος 1.
 Άρθρο 5
 Προστασία διαβαθμισμένων πληροφοριών
 1. Το παραλαμβάνον Μέρος εξασφαλίζει ότι οι διαβαθμισμένες πληροφορίες που λαμβάνει από το αποστέλλον Μέρος:
 α)
 διατηρούν τη σήμανση που έχει αποθέσει σε αυτές το αποστέλλον Μέρος σύμφωνα με το άρθρο 4·
 β)
 δεν υποχαρακτηρίζονται ούτε αποχαρακτηρίζονται χωρίς προηγούμενη γραπτή συγκατάθεση του αποστέλλοντος Μέρους·
 γ)
 με την επιφύλαξη της παραγράφου 2, δεν κοινολογούνται ούτε γνωστοποιούνται σε τρίτα μέρη ή σε θεσμικά όργανα ή οντότητες των Μερών που δεν αναφέρονται στο άρθρο 3, χωρίς προηγούμενη γραπτή συγκατάθεση του αποστέλλοντος Μέρους·
 δ)
 υπόκεινται σε χειρισμό που συμμορφώνεται προς τους τυχόν περιορισμούς της σήμανσης που το αποστέλλον Μέρος έχει αποθέσει στις


text:
πληροφορίες, σύμφωνα με το άρθρο 4 παράγραφος 5·
 ε)
 διαφυλάσσονται σύμφωνα με την παρούσα συμφωνία και τις διοικητικές ρυθμίσεις εφαρμογής που αναφέρονται στο άρθρο 11.
 2. Το παραλαμβάνον Μέρος ενημερώνει το αποστέλλον Μέρος για οποιαδήποτε αίτηση δικαστικής αρχής ή νομοθετικής αρχής στα πλαίσια διεξαγωγής έρευνας για λήψη διαβαθμισμένων πληροφοριών που παρείχε το αποστέλλον μέρος δυνάμει της παρούσας συμφωνίας. Κατά την αξιολόγηση μιας τέτοιας αίτησης, το παραλαμβάνον Μέρος λαμβάνει υπόψη στον μέγιστο δυνατό βαθμό τις απόψεις του αποστέλλοντος Μέρους. Σε περίπτωση που νομοθετικές ή κανονιστικές διατάξεις του παραλαμβάνοντος Μέρους προβλέπουν τη διαβίβαση των ανωτέρω διαβαθμισμένων πληροφοριών στην αιτούσα δικαστική ή νομοθετική αρχή, το παραλαμβάνον Μέρος διασφαλίζει στον μέγιστο δυνατό βαθμό την κατάλληλη προστασία των πληροφοριών, μεταξύ άλλων από οιαδήποτε περαιτέρω κοινολόγησή τους.
 Άρθρο 6
 Ασφάλεια προσωπικού
 1. Τα Μέρη διασφαλίζουν ότι οι διαβαθμισμένες πληροφορίες που παρέχονται ή ανταλλάσσονται στο πλαίσιο της παρούσας συμφωνίας είναι προσβάσιμες αποκλειστικά βάσει της αρχής της «αναγκαίας γνώσης».
 2. Τα Μέρη διασφαλίζουν ότι κάθε άτομο με εξουσιοδότηση πρόσβασης στις διαβαθμισμένες πληροφορίες που παρέχονται ή ανταλλάσσονται βάσει της παρούσας συμφωνίας έχει ενημερωθεί σχετικά με τους κανόνες και τις διαδικασίες ασφαλείας που αφορούν την προστασία των εν λόγω πληροφοριών και αναγνωρίζει την υποχρέωσή του να τις προστατεύει.
 3. Τα μέρη διασφαλίζουν ότι η πρόσβαση στις διαβαθμισμένες πληροφορίες που παρέχονται ή ανταλλάσσονται σύμφωνα με την παρούσα συμφωνία περιορίζεται στα άτομα:
 α)
 που εξουσιοδοτούνται να έχουν πρόσβαση τους διαβαθμισμένες πληροφορίες λόγω των καθηκόντων τους· και
 β)
 που διαθέτουν την κατάλληλη εξουσιοδότηση ασφαλείας προσωπικού ή είναι ειδικά εντεταλμένα ή αρμόδια, σύμφωνα με τις αντίστοιχες νομοθετικές και κανονιστικές διατάξεις των Μερών.
 Άρθρο 7
 Ασφάλεια χώρου
 Το παραλαμβάνον Μέρος διασφαλίζει ότι οι διαβαθμισμένες πληροφορίες που του παρέχονται από το άλλο Μέρος φυλάσσονται σε ασφαλή, ελεγχόμενο και προστατευόμενο χώρο.
 Άρθρο 8
 Γνωστοποίηση ή κοινολόγηση διαβαθμισμένων πληροφοριών σε αναδόχους
 1. Τα Μέρη δύνανται να παρέχουν διαβαθμισμένες πληροφορίες σε αναδόχους ή μελλοντικούς αναδόχους κατόπιν προηγούμενης γραπτής συγκατάθεσης του αποστέλλοντος Μέρους. Πριν από την κοινολόγηση οποιασδήποτε διαβαθμισμένης πληροφορίας σε ανάδοχο ή μελλοντικό ανάδοχο, το παραλαμβάνον Μέρος εξασφαλίζει ότι ο ανάδοχος ή ο μελλοντικός ανάδοχος έχει ασφαλίσει τις εγκαταστάσεις του και είναι σε θέση να προστατεύσει τις διαβαθμισμένες πληροφορίες σύμφωνα με το άρθρο 7, καθώς και ότι διαθέτει την απαιτούμενη εξουσιοδότηση ασφαλείας φορέα για τον ίδιο και κατάλληλες εξουσιοδοτήσεις ασφαλείας για το προσωπικό του που χρειάζεται πρόσβαση σε διαβαθμισμένες πληροφορίες.
 2. Για την παροχή πληροφοριών με διαβάθμιση RESTREINT UE / EU RESTRICTED και πληροφοριών με χαρακτηρισμό PROTECTED A ή PROTÉGÉ A από τον Καναδά σε αναδόχους ή μελλοντικούς αναδόχους δεν απαιτείται έκδοση εξουσιοδότησης ασφαλείας φορέα.
 3. Η ΕΕ δεν παρέχει πληροφορίες με χαρακτηρισμό PROTECTED B ή PROTÉGÉ B και PROTECTED C ή PROTÉGÉ C του Καναδά σε αναδόχους ή μελλοντικούς αναδόχους, πλην συγκεκριμένων περιπτώσεων όπου υπάρχει προηγούμενη γραπτή συγκατάθεση του Καναδά, μεταξύ άλλων για τα μέτρα που διέπουν την προστασία τέτοιων πληροφοριών.
 Άρθρο 9
 Διαβίβαση διαβαθμισμένων πληροφοριών
 1. Για τους σκοπούς της παρούσας συμφωνίας:
 α)
 ο Καναδάς αποστέλλει διαβαθμισμένες πληροφορίες σε ηλεκτρονική ή μαγνητική μορφή ή σε μορφή έντυπου εγγράφου μέσω του Κεντρικού Μητρώου του Συμβουλίου το οποίο τις


text:
διαβιβάζει στα κράτη μέλη και στα θεσμικά όργανα της ΕΕ και τις οντότητες που αναφέρονται στην παράγραφο 1 του άρθρου 3·
 β)
 η ΕΕ αποστέλλει διαβαθμισμένες πληροφορίες σε ηλεκτρονική ή μαγνητική μορφή ή σε μορφή έντυπου εγγράφου στο μητρώο του σχετικού οργανισμού ή υπουργείου της κυβέρνησης του Καναδά, μέσω της αποστολής της κυβέρνησης του Καναδά στην Ευρωπαϊκή Ένωση, στις Βρυξέλλες.
 2. Ένα Μέρος δύναται να αποστείλει διαβαθμισμένες πληροφορίες και να απαιτήσει να έχουν πρόσβαση σε αυτές μόνον ορισμένοι αρμόδιοι υπάλληλοι, όργανα ή υπηρεσίες των θεσμικών οργάνων ή των οντοτήτων που αναφέρονται στο άρθρο 3. Κατά την αποστολή των ανωτέρω πληροφοριών, το Μέρος πρέπει να ορίσει ως μοναδικούς παραλήπτες τους συγκεκριμένους αρμόδιους υπαλλήλους, όργανα ή υπηρεσίες των θεσμικών οργάνων ή των οντοτήτων που αναφέρονται στο άρθρο 3. Στην περίπτωση αυτή, κατά τη διαβίβαση των διαβαθμισμένων πληροφοριών ισχύουν τα ακόλουθα:
 α)
 ο Καναδάς αποστέλλει τις διαβαθμισμένες πληροφορίες μέσω του Κεντρικού Μητρώου του Συμβουλίου, του Κεντρικού Μητρώου της Ευρωπαϊκής Επιτροπής ή του Κεντρικού Μητρώου της ΕΥΕΔ, αναλόγως της περίπτωσης·
 β)
 η ΕΕ αποστέλλει διαβαθμισμένες πληροφορίες στο μητρώο της σχετικής οντότητας ή του σχετικού οργανισμού ή υπουργείου της κυβέρνησης του Καναδά, μέσω της αποστολής της κυβέρνησης του Καναδά στην Ευρωπαϊκή Ένωση, στις Βρυξέλλες.
 Άρθρο 10
 Έλεγχος
 Τα Μέρη συμφωνούν ότι οι παρακάτω οντότητες αναλαμβάνουν τον έλεγχο εφαρμογής της παρούσας συμφωνίας:
 α)
 για τον Καναδά, η οντότητα που ορίζεται από την κυβέρνηση του Καναδά και το όνομα της οποίας διαβιβάζεται στην ΕΕ μέσω της διπλωματικής οδού·
 β)
 για την ΕΕ, η Ύπατη Εκπρόσωπος της Ένωσης για θέματα εξωτερικής πολιτικής και πολιτικής ασφαλείας, το αρμόδιο για θέματα ασφάλειας Μέλος της Ευρωπαϊκής Επιτροπής και ο γενικός γραμματέας του Συμβουλίου.
 Άρθρο 11
 Διοικητικές ρυθμίσεις εφαρμογής
 1. Για την εφαρμογή της παρούσας συμφωνίας, τα Μέρη διασφαλίζουν ότι οι αρμόδιες αρχές τους θεσπίζουν τις κατάλληλες διοικητικές ρυθμίσεις εφαρμογής για τον καθορισμό των απαιτήσεων που καλύπτουν:
 α)
 τις εξουσιοδοτήσεις ασφαλείας·
 β)
 τις διαδικασίες παροχής ή ανταλλαγής διαβαθμισμένων πληροφοριών·
 γ)
 τις πληροφορίες για την ασφαλή αποθήκευση·
 δ)
 τις διαδικασίες για περιπτώσεις απώλειας, διαρροής ή μη επιτρεπόμενης κοινολόγησης διαβαθμισμένων πληροφοριών· και
 ε)
 τις διαδικασίες για την προστασία των διαβαθμισμένων πληροφοριών σε ηλεκτρονική μορφή.
 2. Τα Μέρη διεξάγουν αμοιβαίες διαβουλεύσεις για θέματα ασφαλείας και επιθεωρήσεις με σκοπό την αξιολόγηση της αποτελεσματικότητας των μέτρων ασφαλείας που εφαρμόζει το κάθε Μέρος για τις διαβαθμισμένες πληροφορίες που λαμβάνει από το άλλο Μέρος βάσει της παρούσας συμφωνίας και στα πλαίσια των διοικητικών ρυθμίσεων εφαρμογής της παραγράφου 1. Τα Μέρη αποφασίζουν από κοινού τη συχνότητα και το χρόνο των ανωτέρω διαβουλεύσεων και επιθεωρήσεων.
 3. Πριν από τη διαβίβαση διαβαθμισμένων πληροφοριών στο άλλο Μέρος, το αποστέλλον Μέρος επιβεβαιώνει γραπτώς ότι το παραλαμβάνον μέρος είναι σε θέση να προστατεύσει τις διαβαθμισμένες πληροφορίες σύμφωνα με την παρούσα συμφωνία και τις διοικητικές ρυθμίσεις εφαρμογής της παραγράφου 1.
 Άρθρο 12
 Απώλεια, διαρροή ή μη επιτρεπόμενη κοινολόγηση διαβαθμισμένων πληροφοριών
 1. Σε περίπτωση που ανακαλύψει ενδεχόμενη απώλεια, διαρροή ή μη επιτρεπόμενη κοινολόγηση απεσταλμένων διαβαθμισμένων πληροφοριών δυνάμει της παρούσας συμφωνίας, το παραλαμβάνον μέρος ενημερώνει αμέσως το αποστέλλον Μέρος και εκκινεί διαδικασία έρευνας για την εξακρίβωση των αιτιών


text:
απώλειας, διαρροής ή κοινολόγησης των εν λόγω πληροφοριών. Επιπλέον, το παραλαμβάνον Μέρος διαβιβάζει στο αποστέλλον Μέρος τα πορίσματα της έρευνας και το ενημερώνει σχετικά με τα μέτρα που ελήφθησαν για την αποφυγή επανάληψης του συμβάντος.
 2. Η προστασία των προστατευόμενων πληροφοριών του Καναδά από την ΕΕ βάσει της παρούσας συμφωνίας δεν υποχρεώνει κανένα κράτος μέλος της ΕΕ να αντιμετωπίζει τυχόν διαρροή τέτοιων πληροφοριών ως αξιόποινη πράξη στο πλαίσιο του ποινικού του δικαίου.
 Άρθρο 13
 Δαπάνες
 Κάθε Μέρος βαρύνεται με τα έξοδα που συνεπάγεται γι' αυτό η εφαρμογή της παρούσας συμφωνίας.
 Άρθρο 14
 Άλλες συμφωνίες
 Η παρούσα συμφωνία δεν μεταβάλλει υπάρχουσες συμφωνίες ή ρυθμίσεις μεταξύ των Μερών ούτε συμφωνίες ή ρυθμίσεις μεταξύ του Καναδά και των κρατών μελών της ΕΕ. Επιπλέον, δεν προδικάζει με κανέναν τρόπο το περιεχόμενο των μελλοντικών συμφωνιών ή ρυθμίσεων μεταξύ του Καναδά και των κρατών μελών της ΕΕ. Η παρούσα συμφωνία δεν εμποδίζει τα Μέρη να συνάπτουν άλλες συμφωνίες ή ρυθμίσεις σχετικές με τη διαβίβαση ή την ανταλλαγή διαβαθμισμένων πληροφοριών.
 Άρθρο 15
 Επίλυση διαφορών
 Κάθε διαφορά μεταξύ των Μερών που προκύπτει από την ερμηνεία ή την εφαρμογή της παρούσας συμφωνίας επιλύεται με διαβούλευση μεταξύ τους.
 Άρθρο 16
 Έναρξη ισχύος, τροποποιήσεις και λήξη ισχύος
 1. Η παρούσα συμφωνία αρχίζει να ισχύει την πρώτη ημέρα του πρώτου μήνα μετά την μεταξύ των Μερών κοινοποίηση της ολοκλήρωσης των εσωτερικών διαδικασιών που είναι αναγκαίες για τον σκοπό αυτό.
 2. Έκαστο Μέρος απευθύνει κοινοποίηση στο άλλο Μέρος για τυχόν αλλαγές των νομοθετικών και κανονιστικών του διατάξεων, οι οποίες θα μπορούσαν να επηρεάσουν την προστασία των διαβαθμισμένων πληροφοριών που παρέχονται ή ανταλλάσσονται βάσει της παρούσας συμφωνίας.
 3. Αμφότερα τα Μέρη μπορούν να ζητήσουν ανά πάσα στιγμή την επανεξέταση της συμφωνίας προκειμένου να ληφθούν υπόψη ενδεχόμενες τροποποιήσεις.
 4. Η συμφωνία μπορεί να τροποποιηθεί κατόπιν αμοιβαίας συμφωνίας. Το Μέρος που επιδιώκει τροποποίηση διάταξης της συμφωνίας κοινοποιεί γραπτώς τη βούλησή του στο άλλο Μέρος. Οι τροποποιήσεις τίθενται σε ισχύ σύμφωνα με τη διαδικασία που προβλέπεται στην παράγραφο 1.
 5. Ένα Μέρος μπορεί να καταγγείλει την παρούσα συμφωνία με γραπτή κοινοποίηση προς το άλλο Μέρος. Η παρούσα συμφωνία παύει να ισχύει τρεις μήνες μετά την παραλαβή της κοινοποίησης από το άλλο Μέρος. Αμφότερα τα Μέρη συνεχίζουν να προστατεύουν σύμφωνα με τις διατάξεις της παρούσας συμφωνίας τις διαβαθμισμένες πληροφορίες που τους απεστάλησαν πριν από τη λήξη της ισχύος της συμφωνίας.
 ΣΕ ΠΙΣΤΩΣΗ ΤΩΝ ΑΝΩΤΕΡΩ, οι υπογεγραμμένοι, δεόντως εξουσιοδοτημένοι πληρεξούσιοι, υπέγραψαν την παρούσα συμφωνία.
 Έγινε σε δύο αντίτυπα στις Βρυξέλλες, την τέταρτη ημέρα του Δεκεμβρίου του έτους δύο χιλιάδες δεκαεπτά, στην αγγλική και τη γαλλική γλώσσα, καθένα δε από τα κείμενα είναι εξίσου αυθεντικό.
 Για την Ευρωπαϊκή Ένωση
 Για τον Καναδά


text:
 Avis juridique important
 |
 22001D0118(06)
 Απόφαση της Μεικτής Επιτροπής του ΕΟΧ αριθ. 131/1999 της 5ης Νοεμβρίου 1999 για την τροποποίηση του παραρτήματος Ι (Κτηνιατρικά και φυτοϋγειονομικά θέματα) της συμφωνίας για τον ΕΟΧ
 Επίσημη Εφημερίδα αριθ. L 015 της 18/01/2001 σ. 0012 - 0013
 Απόφαση της Μεικτής Επιτροπής του ΕΟΧαριθ. 131/1999της 5ης Νοεμβρίου 1999για την τροποποίηση του παραρτήματος Ι (Κτηνιατρικά και φυτοϋγειονομικά θέματα) της συμφωνίας για τον ΕΟΧΗ ΜΕΙΚΤΗ ΕΠΙΤΡΟΠΗ ΤΟΥ ΕΟΧ,Έχοντας υπόψη τη συμφωνία για τον Ευρωπαϊκό Οικονομικό Χώρο, όπως τροποποιήθηκε από το πρωτόκολλο προσαρμογής της συμφωνίας για τον Ευρωπαϊκό Οικονομικό Χώρο, εφεξής καλούμενη "η συμφωνία", και ιδίως το άρθρο 98,Εκτιμώντας τα ακόλουθα:(1) Το παράρτημα Ι της συμφωνίας τροποποιήθηκε με την απόφαση αριθ. 76/1999 της Μεικτής Επιτροπής του ΕΟΧ, της 25ης Ιουνίου 1999(1).(2) Πρέπει να ενσωματωθεί στη συμφωνία η απόφαση 98/555/ΕΚ της Επιτροπής, της 30ής Σεπτεμβρίου 1998, για τη δεύτερη τροποποίηση της απόφασης 98/339/ΕΚ για ορισμένα προστατευτικά μέτρα που αφορούν την κλασική πανώλη των χοίρων στην Ισπανία(2).(3) Πρέπει να ενσωματωθεί στη συμφωνία η απόφαση 98/621/ΕΚ της Επιτροπής, της 27ης Οκτωβρίου 1998, για την τροποποίηση, για τρίτη φορά, της απόφασης 95/109/ΕΚ για συμπληρωματικές εγγυήσεις σχετικά με τη μολυσματική ρινοτραχειίτιδα των βοοειδών για τα βοοειδή που προορίζονται για κράτη μέλη ή περιφέρειες των κρατών μελών απαλλαγμένες από τη νόσο, όσον αφορά την Ιταλία(3).(4) Η παρούσα απόφαση δεν εφαρμόζεται στην Ισλανδία και το Λιχτενστάιν,ΑΠΟΦΑΣΙΖΕΙ:Άρθρο 1Στο σημείο 10 (απόφαση 98/339/ΕΚ της Επιτροπής) του κεφαλαίου Ι μέρος 3.2 του παραρτήματος Ι της συμφωνίας προστίθεται η ακόλουθη περίπτωση:"- 398 D 0555: Απόφαση 98/555/ΕΚ της Επιτροπής, της 30ής Σεπτεμβρίου 1998 (ΕΕ L 266 της 1.10.1998, σ. 84)."Άρθρο 2Στο σημείο 27 (απόφαση 95/109/ΕΚ της Επιτροπής) του κεφαλαίου Ι μέρος 4.2 του παραρτήματος Ι της συμφωνίας προστίθεται η ακόλουθη περίπτωση:"- 398 D 0621: Απόφαση 98/621/ΕΚ της Επιτροπής, της 27ης Οκτωβρίου 1998 (ΕΕ L 296 της 5.11.1998, σ. 15)."Άρθρο 3Τα κείμενα των αποφάσεων 98/555/ΕΚ και 98/621/ΕΚ στη νορβηγική γλώσσα, τα οποία περιλαμβάνονται στο παράρτημα της αντίστοιχης γλωσσικής έκδοσης της παρούσας απόφασης, είναι αυθεντικά.Άρθρο 4Η παρούσα απόφαση αρχίζει να ισχύει στις 6 Νοεμβρίου 1999, υπό την προϋπόθεση ότι έχουν πραγματοποιηθεί προς τη Μεικτή Επιτροπή του ΕΟΧ όλες οι κοινοποιήσεις που προβλέπονται στο άρθρο 103 παράγραφος 1 της συμφωνίας.Άρθρο 5Η παρούσα απόφαση δημοσιεύεται στο τμήμα ΕΟΧ και στο συμπλήρωμα ΕΟΧ της Επίσημης Εφημερίδας των Ευρωπαϊκών Κοινοτήτων.Βρυξέλλες, 5 Νοεμβρίου 1999.Για τη Μεικτή Επιτροπή του ΕΟΧΟ ΠρόεδροςN. v. Liechtenstein(1) ΕΕ L 296 της 23.11.2000, σ. 1.(2) ΕΕ L 266 της 1.10.1998, σ. 84.(3) ΕΕ L 296 της 5.11.1998, σ. 15.


text:
 30.10.2014
 EL
 Επίσημη Εφημερίδα της Ευρωπαϊκής Ένωσης
 L 310/14
 ΑΠΌΦΑΣΗ ΤΗΣ ΜΕΙΚΤΉΣ ΕΠΙΤΡΟΠΉΣ ΤΟΥ ΕΟΧ
 αριθ. 71/2014
 της 16ης Μαΐου 2014
 για την τροποποίηση του παραρτήματος I (Κτηνιατρικά και φυτοϋγειονομικά θέματα) της συμφωνίας για τον ΕΟΧ
 Η ΜΕΙΚΤΗ ΕΠΙΤΡΟΠΗ ΤΟΥ ΕΟΧ,
 Έχοντας υπόψη τη συμφωνία για τον Ευρωπαϊκό Οικονομικό Χώρο (εφεξής «η συμφωνία για τον ΕΟΧ»), και ιδίως το άρθρο 98,
 Εκτιμώντας τα ακόλουθα:
 (1)
 Ο εκτελεστικός κανονισμός (EE) αριθ. 1006/2013 της Επιτροπής, της 18ης Οκτωβρίου 2013, για τη χορήγηση άδειας στην L-κυστίνη ως πρόσθετη ύλη ζωοτροφών για όλα τα ζωικά είδη (1) πρέπει να ενσωματωθεί στη συμφωνία για τον ΕΟΧ.
 (2)
 Ο εκτελεστικός κανονισμός (ΕΕ) αριθ. 1014/2013 της Επιτροπής, της 22ας Οκτωβρίου 2013, για την τροποποίηση των κανονισμών (ΕΚ) αριθ. 2380/2001, (ΕΚ) αριθ. 1289/2004, (ΕΚ) αριθ. 1455/2004, (ΕΚ) αριθ. 1800/2004, (ΕΚ) αριθ. 600/2005, (ΕΕ) αριθ. 874/2010, των εκτελεστικών κανονισμών (ΕΕ) αριθ. 388/2011, (ΕΕ) αριθ. 532/2011 και (ΕΕ) αριθ. 900/2011 όσον αφορά το όνομα του κατόχου της άδειας ορισμένων πρόσθετων υλών στις ζωοτροφές (2) πρέπει να ενσωματωθεί στη συμφωνία για τον ΕΟΧ.
 (3)
 Ο εκτελεστικός κανονισμός (ΕΕ) αριθ. 1016/2013 της Επιτροπής, της 23ης Οκτωβρίου 2013, σχετικά με την έγκριση σκευάσματος του στελέχους DSM 11798 μικροοργανισμού της οικογένειας Coriobacteriaceae ως πρόσθετης ύλης ζωοτροφών για χοίρους (3) πρέπει να ενσωματωθεί στη συμφωνία για τον ΕΟΧ.
 (4)
 Ο εκτελεστικός κανονισμός (ΕΕ) αριθ. 1059/2013 της Επιτροπής, της 29ης Οκτωβρίου 2013, σχετικά με την έγκριση παρασκευάσματος Saccharomyces cerevisiae MUCL 39885 ως πρόσθετης ύλης ζωοτροφών για βοοειδή προς πάχυνση και για την τροποποίηση του κανονισμού (ΕΚ) αριθ. 492/2006 (κάτοχος της άδειας: Prosol SpA) (4) πρέπει να ενσωματωθεί στη συμφωνία για τον ΕΟΧ.
 (5)
 Ο εκτελεστικός κανονισμός (ΕΕ) αριθ. 1061/2013 της Επιτροπής, της 29ης Οκτωβρίου 2013, σχετικά με τη χορήγηση άδειας για τη χρήση του παρασκευάσματος Enterococcus faecium NCIMB 10415 ως πρόσθετης ύλης ζωοτροφών για μόσχους, ερίφια, γάτες και σκύλους και για την τροποποίηση του κανονισμού (ΕΚ) αριθ. 1288/2004 (κάτοχος της άδειας είναι η εταιρεία DSM Nutritional Products Ltd που εκπροσωπείται από την εταιρεία DSM Nutritional products Sp. Z o.o) (5) πρέπει να ενσωματωθεί στη συμφωνία για τον ΕΟΧ.
 (6)
 Ο εκτελεστικός κανονισμός (ΕΕ) αριθ. 1077/2013 της Επιτροπής, της 31ης Οκτωβρίου 2013, σχετικά με τη χορήγηση άδειας για τη χρήση παρασκευάσματος Enterococcus faecium NBIMCC 8270, Lactobacillus acidophilus NBIMCC 8242, Lactobacillus helveticus NBIMCC 8269, Lactobacillus delbrueckii ssp. lactis NBIMCC 8250, Lactobacillus delbrueckii ssp. bulgaricus NBIMCC 8244 και Streptococcus thermophilus NBIMCC 8253 ως πρόσθετης ύλης ζωοτροφών για θηλάζοντα χοιρίδια (κάτοχος της άδειας: Lactina Ltd) (6) πρέπει να ενσωματωθεί στη συμφωνία για τον ΕΟΧ.
 (7)
 Ο εκτελεστικός κανονισμός (ΕΕ) αριθ. 1101/2013 της Επιτροπής, της 6ης Νοεμβρίου 2013, σχετικά με τη χορήγηση άδειας για τη χρήση του παρασκευάσματος Enterococcus faecium DSM 7134 και Lactobacillus rhamnosus DSM 7133 ως πρόσθετης ύλης ζωοτροφών για μόσχους εκτροφής και την τροποποίηση του κανονισμού (ΕΚ) αριθ. 1288/2004 (κάτοχος της άδειας Lactosan GmbH & CoKG) (7) πρέπει να ενσωματωθεί στη συμφωνία για τον ΕΟΧ.
 (8)
 Ο εκτελεστικός κανονισμός (ΕΕ) αριθ. 1061/2013 καταργεί τον κανονισμό (ΕΚ) αριθ. 102/2009 της Επιτροπής (8) που είναι ενσωματωμένος στη συμφωνία για


text:
τον ΕΟΧ και πρέπει, συνεπώς, να διαγραφεί από τη συμφωνία για τον ΕΟΧ.
 (9)
 Η παρούσα απόφαση αφορά νομοθεσία σχετική με τις ζωοτροφές. Η εν λόγω νομοθεσία δεν εφαρμόζεται στο Λιχτενστάιν, ενόσω η εφαρμογή της συμφωνίας μεταξύ της Ευρωπαϊκής Κοινότητας και της Ελβετικής Συνομοσπονδίας σχετικά με το εμπόριο γεωργικών προϊόντων επεκτείνεται στο Λιχτενστάιν, όπως διευκρινίζεται στις τομεακές προσαρμογές του παραρτήματος I της συμφωνία για τον ΕΟΧ. Ως εκ τούτου, η παρούσα απόφαση δεν εφαρμόζεται στο Λιχτενστάιν.
 (10)
 Το παράρτημα I της συμφωνία για τον ΕΟΧ πρέπει, επομένως, να τροποποιηθεί αναλόγως,
 ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
 Άρθρο 1
 Το κεφάλαιο II του παραρτήματος I της συμφωνίας για τον ΕΟΧ τροποποιείται ως εξής:
 1.
 Στα σημεία 1κε [κανονισμός (ΕΚ) αριθ. 2380/2001 της Επιτροπής], 1να [κανονισμός (ΕΚ) αριθ. 1289/2004 της Επιτροπής], 1νγ [κανονισμός (ΕΚ) αριθ. 1455/2004 της Επιτροπής], 1νστ [κανονισμός (ΕΚ) αριθ. 1800/2004 της Επιτροπής], 1ξβ [κανονισμός (ΕΚ) αριθ. 600/2005 της Επιτροπής], 2η [κανονισμός (ΕΕ) αριθ. 874/2010 της Επιτροπής], 2κθ [εκτελεστικός κανονισμός (ΕΕ) αριθ. 388/2011 της Επιτροπής], 2λε [εκτελεστικός κανονισμός (ΕΕ) αριθ. 532/2011 της Επιτροπής] και 2μβ [εκτελεστικός κανονισμός (ΕΕ) αριθ. 900/2011 της Επιτροπής] προστίθεται η ακόλουθη περίπτωση:
 «—
 32013 R 1014: Εκτελεστικός κανονισμός (ΕΕ) αριθ. 1014/2013 της Επιτροπής της 22ας Οκτωβρίου 2013 (ΕΕ L 281 της 23.10.2013, σ. 1).»
 .
 2.
 Στο σημείο 1μστ [κανονισμός (ΕΚ) αριθ. 1288/2004 της Επιτροπής] προστίθενται οι ακόλουθες περιπτώσεις:
 «—
 32013 R 1061: Εκτελεστικός κανονισμός (ΕΕ) αριθ. 1061/2013 της Επιτροπής της 29ης Οκτωβρίου 2013 (ΕΕ L 289 της 31.10.2013, σ. 38),
 —
 32013 R 1101: Εκτελεστικός κανονισμός (ΕΕ) αριθ. 1101/2013 της Επιτροπής της 6ης Νοεμβρίου 2013 (ΕΕ L 296 της 7.11.2013, σ. 1).»
 .
 3.
 Στο σημείο 1οδ [κανονισμός (ΕΚ) αριθ. 492/2006 της Επιτροπής] προστίθεται η ακόλουθη περίπτωση:
 «—
 32013 R 1059: Εκτελεστικός κανονισμός (ΕΕ) αριθ. 1059/2013 της Επιτροπής της 29ης Οκτωβρίου 2013 (ΕΕ L 289 της 31.10.2013, σ. 30).»
 .
 4.
 Μετά το σημείο 2ρβ [εκτελεστικός κανονισμός (ΕΕ) αριθ. 1222/2013 της Επιτροπής] παρεμβάλλονται τα ακόλουθα σημεία:
 «2ρκβ.
 32013 R 1006: Εκτελεστικός κανονισμός (ΕΕ) αριθ. 1006/2013 της Επιτροπής, της 18ης Οκτωβρίου 2013, για τη χορήγηση άδειας στην L-κυστίνη ως πρόσθετη ύλη ζωοτροφών για όλα τα ζωικά είδη (ΕΕ L 279 της 19.10.2013, σ. 59).
 2ξη.
 32013 R 1016: Εκτελεστικός κανονισμός (ΕΕ) αριθ. 1016/2013 της Επιτροπής, της 23ης Οκτωβρίου 2013, σχετικά με την έγκριση σκευάσματος του στελέχους DSM 11798 μικροοργανισμού της οικογένειας Coriobacteriaceae ως πρόσθετης ύλης ζωοτροφών για χοίρους (ΕΕ L 282 της 24.10.2013, σ. 36).
 2ξθ.
 32013 R 1059: Εκτελεστικός κανονισμός (ΕΕ) αριθ. 1059/2013 της Επιτροπής, της 29ης Οκτωβρίου 2013, σχετικά με την έγκριση παρασκευάσματος Saccharomyces cerevisiae MUCL 39885 ως πρόσθετης ύλης ζωοτροφών για βοοειδή προς πάχυνση και για την τροποποίηση του κανονισμού (ΕΚ) αριθ. 492/2006 (κάτοχος της άδειας: Prosol SpA) (ΕΕ L 289 της 31.10.2013, σ. 30).
 2ο.
 32013 R 1061: Εκτελεστικός κανονισμός (ΕΕ) αριθ. 1061/2013 της Επιτροπής, της 29ης Οκτωβρίου 2013, σχετικά με τη χορήγηση άδειας για τη χρήση του παρασκευάσματος Enterococcus faecium NCIMB 10415 ως πρόσθετη ύλη ζωοτροφών για μόσχους, ερίφια, γάτες και σκύλους και για την τροποποίηση του κανονισμού (ΕΚ) αριθ. 1288/2004 (κάτοχος της


text:
άδειας είναι η εταιρεία DSM Nutritional Products Ltd που εκπροσωπείται από την εταιρεία DSM Nutritional products Sp. Z o.o) (ΕΕ L 289 της 31.10.2013, σ. 38).
 2οα.
 32013 R 1077: Εκτελεστικός κανονισμός (ΕΕ) αριθ. 1077/2013 της Επιτροπής, της 31ης Οκτωβρίου 2013, σχετικά με τη χορήγηση άδειας για τη χρήση παρασκευάσματος Enterococcus faecium NBIMCC 8270, Lactobacillus acidophilus NBIMCC 8242, Lactobacillus helveticus NBIMCC 8269, Lactobacillus delbrueckii ssp. lactis NBIMCC 8250, Lactobacillus delbrueckii ssp. bulgaricus NBIMCC 8244 και Streptococcus thermophilus NBIMCC 8253 ως πρόσθετης ύλης ζωοτροφών για θηλάζοντα χοιρίδια (κάτοχος της άδειας: Lactina Ltd.) (ΕΕ L 292 της 1.11.2013, σ. 3).
 2οβ.
 32013 R 1101: Εκτελεστικός κανονισμός (ΕΕ) αριθ. 1101/2013 της Επιτροπής, της 6ης Νοεμβρίου 2013, σχετικά με τη χορήγηση άδειας για τη χρήση του παρασκευάσματος Enterococcus faecium DSM 7134 και Lactobacillus rhamnosus DSM 7133 ως πρόσθετης ύλης ζωοτροφών για μόσχους εκτροφής και την τροποποίηση του κανονισμού (ΕΚ) αριθ. 1288/2004 (κάτοχος της άδειας Lactosan GmbH & CoKG) (ΕΕ L 296 της 7.11.2013, σ. 1).»
 .
 5.
 Το κείμενο του σημείου 1ρλζ [κανονισμός (ΕΚ) αριθ. 102/2009 της Επιτροπής] διαγράφεται.
 Άρθρο 2
 Τα κείμενα των εκτελεστικών κανονισμών (ΕΕ) αριθ. 1006/2013, (ΕΕ) αριθ. 1014/2013, (ΕΕ) αριθ. 1016/2013, (ΕΕ) αριθ. 1059/2013, (ΕΕ) αριθ. 1061/2013, (ΕΕ) αριθ. 1077/2013 και (ΕΕ) αριθ. 1101/2013 στην ισλανδική και τη νορβηγική γλώσσα, τα οποία δημοσιεύονται στο συμπλήρωμα ΕΟΧ της Επίσημης Εφημερίδας της Ευρωπαϊκής Ένωσης, είναι αυθεντικά.
 Άρθρο 3
 Η παρούσα απόφαση αρχίζει να ισχύει στις 17 Μαΐου 2014, υπό την προϋπόθεση ότι έχουν πραγματοποιηθεί όλες οι κοινοποιήσεις που προβλέπονται στο άρθρο 103 παράγραφος 1 της συμφωνίας για τον ΕΟΧ (9).
 Άρθρο 4
 Η παρούσα απόφαση δημοσιεύεται στο τμήμα ΕΟΧ και στο συμπλήρωμα ΕΟΧ της Επίσημης Εφημερίδας της Ευρωπαϊκής Ένωσης.
 Βρυξέλλες, 16 Μαΐου 2014.
 Για τη Μεικτή Επιτροπή του ΕΟΧ
 Ο Πρόεδρος
 Gianluca GRIPPA
 (1) ΕΕ L 279 της 19.10.2013, σ. 59.
 (2) ΕΕ L 281 της 23.10.2013, σ. 1.
 (3) ΕΕ L 282 της 24.10.2013, σ. 36.
 (4) ΕΕ L 289 της 31.10.2013, σ. 30.
 (5) ΕΕ L 289 της 31.10.2013, σ. 38.
 (6) ΕΕ L 292 της 1.11.2013, σ. 3.
 (7) ΕΕ L 296 της 7.11.2013, σ. 1.
 (8) ΕΕ L 34 της 4.2.2009, σ. 8.
 (9) Δεν έχουν αναφερθεί συνταγματικές απαιτήσεις.


text:
 Avis juridique important
 |
 22001D0108
 Απόφαση της Μεικτής Επιτροπής του ΕΟΧ αριθ. 108/2001 της 28ης Σεπτεμβρίου 2001 για την τροποποίηση του παραρτήματος ΙΙ (Τεχνικοί κανόνες, πρότυπα, δοκιμές και πιστοποίηση) της συμφωνίας ΕΟΧ
 Επίσημη Εφημερίδα αριθ. L 322 της 06/12/2001 σ. 0017 - 0017
 Απόφαση της Μεικτής Επιτροπής του ΕΟΧαριθ. 108/2001της 28ης Σεπτεμβρίου 2001για την τροποποίηση του παραρτήματος ΙΙ (Τεχνικοί κανόνες, πρότυπα, δοκιμές και πιστοποίηση) της συμφωνίας ΕΟΧΗ ΜΕΙΚΤΗ ΕΠΙΤΡΟΠΗ ΤΟΥ ΕΟΧ,Έχοντας υπόψη:τη συμφωνία για τον Ευρωπαϊκό Οικονομικό Χώρο, μετά την τροποποίησή της από το πρωτόκολλο προσαρμογής της συμφωνίας για τον Ευρωπαϊκό Οικονομικό Χώρο, εφεξής καλούμενη "η συμφωνία", και ιδίως το άρθρο 98,Εκτιμώντας τα ακόλουθα:(1) Το παράρτημα II της συμφωνίας τροποποιήθηκε από την απόφαση αριθ. 64/2001 της 19ης Ιουνίου 2001(1) της Μεικτής Επιτροπής του ΕΟΧ.(2) Η απόφαση 2000/49/ΕΚ της Επιτροπής, της 6ης Δεκεμβρίου 1999, για την κατάργηση της απόφασης 1999/356/ΕΚ και την επιβολή ειδικών προϋποθέσεων για την εισαγωγή αραχίδων και ορισμένων προϊόντων που παράγονται από αραχίδες αιγυπτιακής καταγωγής ή προέλευσης(2) πρέπει να ενσωματωθεί στη συμφωνία,ΑΠΟΦΑΣΙΖΕΙ:Άρθρο 1Μετά το σημείο 54λ (οδηγία 1999/10/ΕΚ της Επιτροπής) του κεφαλαίου XII του παραρτήματος ΙΙ της συμφωνίας παρεμβάλλεται το ακόλουθο σημείο: "54λα. 32000 D 0049: απόφαση 2000/49/ΕΚ της Επιτροπής, της 6ης Δεκεμβρίου 1999, για την κατάργηση της απόφασης 1999/356/ΕΚ και την επιβολή ειδικών προϋποθέσεων για την εισαγωγή αραχίδων και ορισμένων προϊόντων που παράγονται από αραχίδες αιγυπτιακής καταγωγής ή προέλευσης (ΕΕ L 19 της 25.1.2000, σ. 46)."Άρθρο 2Τα κείμενα της απόφασης 2000/49/ΕΚ στην ισλανδική και νορβηγική γλώσσα, τα οποία δημοσιεύονται στο συμπλήρωμα για τον ΕΟΧ της Επίσημης Εφημερίδας των Ευρωπαϊκών Κοινοτήτων, είναι αυθεντικά.Άρθρο 3Η παρούσα απόφαση αρχίζει να ισχύει στις 29 Σεπτεμβρίου 2001, υπό την προϋπόθεση ότι έχουν πραγματοποιηθεί προς τη Μεικτή Επιτροπή του ΕΟΧ όλες οι κοινοποιήσεις που προβλέπονται στο άρθρο 103 παράγραφος 1 της συμφωνίας(3).Άρθρο 4Η παρούσα απόφαση δημοσιεύεται στο τμήμα ΕΟΧ και στο συμπλήρωμα για τον ΕΟΧ της Επίσημης Εφημερίδας των Ευρωπαϊκών Κοινοτήτων.Βρυξέλλες, 28 Σεπτεμβρίου 2001.Για τη Μεικτή Επιτροπή του ΕΟΧΟ ΠρόεδροςE. Bull(1) ΕΕ L 238 της 6.9.2001, σ. 8.(2) ΕΕ L 19 της 25.1.2000, σ. 46.(3) Δεν έχουν αναφερθεί συνταγματικές απαιτήσεις.


text:
 Σημαντική ανακοίνωση νομικού περιεχομένου
 |
 12008M/PRO/33
 Ενοποιημένη απόδοση της Συνθήκης για την Ευρωπαϊκή Ένωση - ΠΡΩΤΟΚΟΛΛΑ - Πρωτόκολλο (αριθ. 33) σχετικά με το άρθρο 157 της Συνθήκης για τη λειτουργία της Ευρωπαϊκής Ένωσης
 Επίσημη Εφημερίδα αριθ. 115 της 09/05/2008 σ. 0319 - 0319
 ΠΡΩΤΟΚΟΛΛΟ (Αριθ. 33)ΣΧΕΤΙΚΑ ΜΕ ΤΟ ΑΡΘΡΟ 157 ΤΗΣ ΣΥΝΘΗΚΗΣ ΓΙΑ ΤΗ ΛΕΙΤΟΥΡΓΙΑ ΤΗΣ ΕΥΡΩΠΑΪΚΗΣ ΕΝΩΣΗΣΤΑ ΥΨΗΛΑ ΣΥΜΒΑΛΛΟΜΕNΑ ΜΕΡΗ,ΣΥΜΦΩNΗΣΑN επί των ακολούθων διατάξεων, οι οποίες προσαρτώνται στη Συνθήκη για την Ευρωπαϊκή Ένωση και στη Συνθήκη για τη λειτουργία της Ευρωπαϊκής Ένωσης.Για την εφαρμογή του άρθρου 157 της Συνθήκης για τη λειτουργία της Ευρωπαϊκής Ένωσης, οι δυνάμει επαγγελματικού συστήματος κοινωνικών ασφαλίσεων παροχές δεν θεωρούνται ως αποδοχές εφόσον αντιστοιχούν σε περιόδους απασχόλησης πριν από τις 17 Μαΐου 1990, με εξαίρεση τους εργαζόμενους ή τους έλκοντες δικαιώματα οι οποίοι, πριν από αυτή την ημερομηνία, είχαν ασκήσει δικαστική προσφυγή ή καταθέσει αντίστοιχη ένσταση σύμφωνα με το ισχύον εθνικό δίκαιο.--------------------------------------------------


text:
 EL
 Επίσημη Εφημερίδα της Ευρωπαϊκής Ένωσης
 C 202/230
 ΠΡΩΤΟΚΟΛΛΟ (αριθ. 4)
 ΓΙΑ ΤΟ ΚΑΤΑΣΤΑΤΙΚΟ ΤΟΥ ΕΥΡΩΠΑΪΚΟΥ ΣΥΣΤΗΜΑΤΟΣ ΚΕΝΤΡΙΚΩΝ ΤΡΑΠΕΖΩΝ ΚΑΙ ΤΗΣ ΕΥΡΩΠΑΪΚΗΣ ΚΕΝΤΡΙΚΗΣ ΤΡΑΠΕΖΑΣ
 ΤΑ ΥΨΗΛΑ ΣΥΜΒΑΛΛΟΜΕΝΑ ΜΕΡΗ,
 ΕΠΙΘΥΜΩΝΤΑΣ να καθορίσουν το καταστατικό του Ευρωπαϊκού Συστήματος Κεντρικών Τραπεζών και της Ευρωπαϊκής Κεντρικής Τράπεζας που προβλέπονται στο άρθρο στο άρθρο 129 παράγραφος 2 της Συνθήκης για τη λειτουργία της Ευρωπαϊκής Ένωσης,
 ΣΥΜΦΩΝΗΣΑΝ επί των ακολούθων διατάξεων, οι οποίες προσαρτώνται στη Συνθήκη για την Ευρωπαϊκή Ένωση και στη Συνθήκη για τη λειτουργία της Ευρωπαϊκής Ένωσης:
 ΚΕΦΑΛΑΙΟ Ι
 ΤΟ ΕΥΡΩΠΑΪΚΟ ΣΥΣΤΗΜΑ ΚΕΝΤΡΙΚΩΝ ΤΡΑΠΕΖΩΝ
 Άρθρο 1
 Το Ευρωπαϊκό Σύστημα Κεντρικών Τραπεζών
 Σύμφωνα με το άρθρο 282, παράγραφος 1 της Συνθήκης για τη λειτουργία της Ευρωπαϊκής Ένωσης, η Ευρωπαϊκή Κεντρική Τράπεζα (ΕΚΤ) και οι εθνικές κεντρικές τράπεζες συγκροτούν το Ευρωπαϊκό Σύστημα Κεντρικών Τραπεζών (ΕΣΚΤ). Η ΕΚΤ και οι εθνικές κεντρικές τράπεζες των κρατών μελών με νόμισμα το ευρώ συγκροτούν το Ευρωσύστημα.
 Το ΕΣΚΤ και η ΕΚΤ εκτελούν τις λειτουργίες τους και ασκούν τις δραστηριότητές τους σύμφωνα με τις διατάξεις των Συνθηκών και του παρόντος κατασταστικού.
 ΚΕΦΑΛΑΙΟ II
 ΣΤΟΧΟΙ ΚΑΙ ΚΑΘΗΚΟΝΤΑ ΤΟΥ ΕΣΚΤ
 Άρθρο 2
 Στόχοι
 Σύμφωνα με τα άρθρα 127 παράγραφος 1 και 282, παράγραφος 2 της Συνθήκης για τη λειτουργία της Ευρωπαϊκής Ένωσης ο πρωταρχικός στόχος του ΕΣΚΤ είναι η διατήρηση της σταθερότητας των τιμών. Με την επιφύλαξη του στόχου της σταθερότητας των τιμών, το ΕΣΚΤ στηρίζει τις γενικές οικονομικές πολιτικές στην Ένωση προκειμένου να συμβάλλει στην υλοποίηση των στόχων της Ένωσης που ορίζονται στο άρθρο 3 της Συνθήκης για την Ευρωπαϊκή Ένωση. Το ΕΣΚΤ ενεργεί σύμφωνα με την αρχή της οικονομίας της ανοιχτής αγοράς με ελεύθερο ανταγωνισμό, που ευνοεί την αποτελεσματική κατανομή των πόρων, και σύμφωνα με τις αρχές που εξαγγέλλονται στο άρθρο 119 της Συνθήκης για τη λειτουργία της Ευρωπαϊκή Ένωσης.
 Άρθρο 3
 Καθήκοντα
 3.1. Σύμφωνα με το άρθρο 127 παράγραφος 2 της Συνθήκης για τη λειτουργία της Ευρωπαϊκής Ένωσης, τα βασικά καθήκοντα του ΕΣΚΤ είναι:
 —
 να χαράζει και να εφαρμόζει τη νομισματική πολιτική της Ένωσης,
 —
 να διενεργεί πράξεις συναλλάγματος σύμφωνα με τις διατάξεις του άρθρου 219 της εν λόγω Συνθήκης,
 —
 να κατέχει και να διαχειρίζεται τα επίσημα συναλλαγματικά διαθέσιμα των κρατών μελών,
 —
 να προωθεί την ομαλή λειτουργία των συστημάτων πληρωμών.
 3.2. Σύμφωνα με το άρθρο 127 παράγραφος 3 της εν λόγω Συνθήκης, η τρίτη περίπτωση του άρθρου 3.1 δεν θίγει την εκ μέρους των κυβερνήσεων των κρατών μελών κατοχή και διαχείριση των τρεχόντων ταμειακών υπολοίπων σε συνάλλαγμα.
 3.3. Σύμφωνα με το άρθρο 127 παράγραφος 5 της εν λόγω Συνθήκης, το ΕΣΚΤ συμβάλλει στην εκ μέρους των αρμόδιων αρχών ομαλή άσκηση πολιτικών που αφορούν την προληπτική εποπτεία των πιστωτικών ιδρυμάτων και τη σταθερότητα του χρηματοπιστωτικού συστήματος.
 Άρθρο 4
 Συμβουλευτικές λειτουργίες
 Σύμφωνα με το άρθρο 127 παράγραφος 4 της Συνθήκης για τη λειτουργία της Ευρωπαϊκής Ένωσης:
 α)
 Η γνώμη της ΕΚΤ ζητείται:
 —
 για κάθε προτεινόμενη πράξη της Ένωσης που εμπίπτει στο πεδίο των αρμοδιοτήτων της,
 —
 από τις εθνικές αρχές για κάθε σχέδιο νομοθετικής διάταξης που εμπίπτει στο πεδίο των αρμοδιοτήτων της, εντός όμως των ορίων και


text:
υπό τις προϋποθέσεις που ορίζει το Συμβούλιο με τη διαδικασία του άρθρου 41,
 β)
 η ΕΚΤ μπορεί να διατυπώνει γνώμες προς τα θεσμικά και λοιπά όργανα ή οργανισμούς της Ένωσης ή τις εθνικές αρχές για θέματα του πεδίου των αρμοδιοτήτων της.
 Άρθρο 5
 Συλλογή στατιστικών πληροφοριών
 5.1. Προκειμένου να εκπληρώσει τα καθήκοντα του ΕΣΚΤ, η ΕΚΤ, με τη βοήθεια των εθνικών κεντρικών τραπεζών, συλλέγει τις αναγκαίες στατιστικές πληροφορίες είτε από τις αρμόδιες εθνικές αρχές είτε απευθείας από οικονομικούς παράγοντες. Για το σκοπό αυτό, συνεργάζεται με τα θεσμικά και λοιπά όργανα ή οργανισμούς της Ένωσης και με τις αρμόδιες αρχές των κρατών μελών ή τρίτων χωρών και με διεθνείς οργανισμούς.
 5.2. Οι εθνικές κεντρικές τράπεζες εκτελούν, στο βαθμό που είναι δυνατόν, τα καθήκοντα που αναφέρονται στο άρθρο 5.1.
 5.3. Η ΕΚΤ προωθεί την εναρμόνιση, όπου είναι αναγκαίο, των κανόνων και πρακτικών που διέπουν τη συλλογή, επεξεργασία και διανομή των στατιστικών στοιχείων στους τομείς που εμπίπτουν στο πεδίο των αρμοδιοτήτων της.
 5.4. Το Συμβούλιο, σύμφωνα με τη διαδικασία του άρθρου 41, ορίζει τα φυσικά και νομικά πρόσωπα που έχουν υποχρέωση να παρέχουν πληροφορίες, το καθεστώς απορρήτου και τις κατάλληλες διατάξεις επιβολής κυρώσεων.
 Άρθρο 6
 Διεθνής συνεργασία
 6.1. Στο πεδίο της διεθνούς συνεργασίας σχετικά με τα καθήκοντα που έχουν ανατεθεί στο ΕΣΚΤ, η ΕΚΤ αποφασίζει τον τρόπο εκπροσώπησης του ΕΣΚΤ.
 6.2. Η ΕΚΤ και, με την έγκρισή της, οι εθνικές κεντρικές τράπεζες μπορούν να συμμετέχουν σε διεθνείς νομισματικούς οργανισμούς.
 6.3. Οι διατάξεις του άρθρου 6.1 και 6.2 ισχύουν υπό την επιφύλαξη του άρθρου 138 της Συνθήκης για τη λειτουργία της Ευρωπαϊκής Ένωσης.
 ΚΕΦΑΛΑΙΟ III
 ΟΡΓΑΝΩΣΗ ΤΟΥ ΕΣΚΤ
 Άρθρο 7
 Ανεξαρτησία
 Σύμφωνα με το άρθρο 130 της Συνθήκης για τη λειτουργία της Ευρωπαϊκής Ένωσης, κατά την άσκηση των εξουσιών και την εκτέλεση των καθηκόντων και υποχρεώσεων που απορρέουν από τις Συνθήκες και το παρόν καταστατικό, ούτε η ΕΚΤ ούτε οι εθνικές κεντρικές τράπεζες, ούτε κανένα μέλος των οργάνων λήψεως αποφάσεων των εν λόγω οργανισμών, ζητά ή δέχεται υποδείξεις από θεσμικά και λοιπά όργανα ή οργανισμούς της Ένωσης, από οποιαδήποτε κυβέρνηση κράτους μέλους ή από οποιονδήποτε άλλο οργανισμό. Τα θεσμικά και λοιπά όργανα ή οργανισμοί της Ένωσης, καθώς και οι κυβερνήσεις των κρατών μελών αναλαμβάνουν την υποχρέωση να τηρούν την αρχή αυτή και να μην επιδιώκουν να επηρεάζουν τα μέλη των οργάνων λήψεως αποφάσεων της ΕΚΤ και των εθνικών κεντρικών τραπεζών κατά την άσκηση των καθηκόντων τους.
 Άρθρο 8
 Γενική αρχή
 Το ΕΣΚΤ διοικείται από τα όργανα λήψεως αποφάσεων της ΕΚΤ.
 Άρθρο 9
 Η Ευρωπαϊκή Κεντρική Τράπεζα
 9.1. Η ΕΚΤ, η οποία, σύμφωνα με το άρθρο 282, παράγραφος 3 της Συνθήκης για τη λειτουργία της Ευρωπαϊκής Ένωσης, έχει νομική προσωπικότητα, έχει σε κάθε κράτος μέλος την ευρύτερη νομική ικανότητα που αναγνωρίζεται σε νομικά πρόσωπα από το δίκαιο του κράτους μέλους. Η ΕΚΤ μπορεί ιδίως να αποκτά ή να διαθέτει κινητή ή ακίνητη περιουσία και να είναι διάδικος.
 9.2. Η ΕΚΤ διασφαλίζει ότι η αποστολή που έχει ανατεθεί στο ΕΣΚΤ σύμφωνα με το άρθρο 127 παράγραφοι 2, 3 και 5 της Συνθήκης για τη λειτουργία της


text:
Ευρωπαϊκής Ένωσης εκτελείται είτε με δικές της ενέργειες σύμφωνα με το παρόν καταστατικό είτε μέσω των εθνικών κεντρικών τραπεζών σύμφωνα με το άρθρο 12.1 και το άρθρο 14.
 9.3. Σύμφωνα με το άρθρο 129 παράγραφος 1 της Συνθήκης για τη λειτουργία της Ευρωπαϊκής Ένωσης, τα όργανα λήψεως αποφάσεων της ΕΚΤ είναι το Διοικητικό Συμβούλιο και η Εκτελεστική Επιτροπή.
 Άρθρο 10
 Το Διοικητικό Συμβούλιο
 10.1. Σύμφωνα με το άρθρο 283, παράγραφος 1 της Συνθήκης για τη λειτουργία της Ευρωπαϊκής Ένωσης, το Διοικητικό Συμβούλιο απαρτίζεται από τα μέλη της Εκτελεστικής Επιτροπής και τους διοικητές των εθνικών κεντρικών τραπεζών των κρατών μελών με νόμισμα το ευρώ.
 10.2. Κάθε μέλος του διοικητικού συμβουλίου έχει μία ψήφο. Από την ημερομηνία που ο αριθμός των μελών του διοικητικού συμβουλίου υπερβαίνει τα 21, κάθε μέλος της εκτελεστικής επιτροπής έχει μία ψήφο, ο δε αριθμός των διοικητών με δικαίωμα ψήφου ανέρχεται σε 15. Τα δικαιώματα ψήφου των τελευταίων διατίθενται και ασκούνται εκ περιτροπής κατά τα ακόλουθα:
 —
 από την ημερομηνία που ο αριθμός των διοικητών θα υπερβεί τους 15 και έως ότου ανέλθει σε 22, αυτοί κατανέμονται σε δύο ομάδες, βάσει κατάταξης με κριτήριο το μέγεθος του μεριδίου συμμετοχής του κράτους μέλους της οικείας εθνικής κεντρικής τράπεζας στο συνολικό ακαθάριστο εγχώριο προϊόν σε τιμές αγοράς και στη συνολική συγκεντρωτική λογιστική κατάσταση των νομισματικών χρηματοπιστωτικών ιδρυμάτων των κρατών μελών με νόμισμα το ευρώ. Στα μερίδια συμμετοχής στο συνολικό ακαθάριστο εγχώριο προϊόν σε τιμές αγοράς και στη συνολική συγκεντρωτική λογιστική κατάσταση των νομισματικών χρηματοπιστωτικών ιδρυμάτων αποδίδεται στάθμιση 5/6 και 1/6, αντίστοιχα. Η πρώτη ομάδα αποτελείται από πέντε διοικητές και η δεύτερη ομάδα από τους υπόλοιπους διοικητές. Η συχνότητα με την οποία οι διοικητές της πρώτης ομάδας απολαύουν δικαιώματος ψήφου δεν θα είναι μικρότερη της συχνότητας με την οποία απολαύουν του εν λόγω δικαιώματος οι διοικητές της δεύτερης ομάδας. Με την επιφύλαξη του προηγούμενου εδαφίου, στην πρώτη ομάδα διατίθενται τέσσερα δικαιώματα ψήφου και στη δεύτερη ομάδα ένδεκα δικαιώματα ψήφου,
 —
 από την ημερομηνία που ο αριθμός των διοικητών θα ανέλθει σε είκοσι δύο, αυτοί κατανέμονται σε τρεις ομάδες, βάσει κατάταξης σύμφωνα με τα προαναφερθέντα κριτήρια. Στην πρώτη ομάδα, η οποία αποτελείται από πέντε διοικητές, διατίθενται τέσσερα δικαιώματα ψήφου. Στη δεύτερη ομάδα, η οποία αποτελείται από το ήμισυ του συνολικού αριθμού των διοικητών, στρογγυλοποιούμενο προς τα άνω στον πλησιέστερο ακέραιο, κατά περίπτωση, διατίθενται οκτώ δικαιώματα ψήφου. Στην τρίτη ομάδα, η οποία αποτελείται από τους υπόλοιπους διοικητές, διατίθενται τρία δικαιώματα ψήφου,
 —
 εντός κάθε ομάδας, οι διοικητές έχουν δικαίωμα ψήφου για ίσο χρόνο,
 —
 για τον υπολογισμό των μεριδίων συμμετοχής στο συνολικό ακαθάριστο εγχώριο προϊόν σε τιμές αγοράς εφαρμόζεται το άρθρο 29.2. Η συνολική συγκεντρωτική λογιστική κατάσταση των νομισματικών χρηματοπιστωτικών ιδρυμάτων υπολογίζεται σύμφωνα με το στατιστικό πλαίσιο που ισχύει στην Ένωση κατά το χρόνο του εν λόγω υπολογισμού,
 —
 το μέγεθος ή/και η σύνθεση των ομάδων προσαρμόζονται βάσει των παραπάνω αρχών, με κάθε αναπροσαρμογή του συνολικού ακαθάριστου εγχώριου προϊόντος σε τιμές αγοράς, σύμφωνα με το άρθρο 29.3, ή αύξηση του αριθμού των διοικητών,
 —
 το διοικητικό συμβούλιο, αποφασίζοντας με πλειοψηφία των δύο τρίτων


text:
του συνόλου των μελών του, ήτοι των μελών με και χωρίς δικαίωμα ψήφου, λαμβάνει κάθε απαραίτητο μέτρο προς εφαρμογή των παραπάνω αρχών και δύναται να αναβάλλει την έναρξη λειτουργίας του συστήματος της εκ περιτροπής άσκησης δικαιώματος ψήφου, έως ότου ο αριθμός των διοικητών υπερβεί τους δέκα οκτώ.
 Το δικαίωμα ψήφου ασκείται αυτοπροσώπως. Κατά παρέκκλιση από τον κανόνα αυτό, ο εσωτερικός κανονισμός που αναφέρεται στο άρθρο 12.3 μπορεί να ορίζει ότι μέλη του διοικητικού συμβουλίου μπορούν να ψηφίζουν μέσω τηλεσύσκεψης. Ο κανονισμός αυτός προβλέπει επίσης ότι εάν μέλος του διοικητικού συμβουλίου κωλύεται να ψηφίσει επί μακρό χρονικό διάστημα μπορεί να ορίσει αναπληρωτή για να τον αντικαθιστά ως μέλος του διοικητικού συμβουλίου.
 Οι ρυθμίσεις των προηγούμενων παραγράφων τελούν υπό την επιφύλαξη των δικαιωμάτων ψήφου όλων των μελών του διοικητικού συμβουλίου, ήτοι των μελών με και χωρίς δικαίωμα ψήφου, βάσει των άρθρων 10.3, 40.2 και 40.3.
 Εκτός εάν ορίζεται άλλως στο παρόν καταστατικό, το διοικητικό συμβούλιο αποφασίζει με απλή πλειοψηφία των μελών με δικαίωμα ψήφου. Σε περίπτωση ισοψηφίας, υπερισχύει η ψήφος του προέδρου.
 Προκειμένου να γίνει ψηφοφορία στο διοικητικό συμβούλιο, απαιτείται απαρτία των δύο τρίτων των μελών με δικαίωμα ψήφου. Αν δεν υπάρχει απαρτία, ο πρόεδρος μπορεί να συγκαλέσει έκτακτη συνεδρίαση στην οποία οι αποφάσεις μπορούν να λαμβάνονται χωρίς την ανωτέρω αναφερόμενη απαρτία.
 10.3. Για κάθε απόφαση που λαμβάνεται δυνάμει των άρθρων 28, 29, 30, 32 και 33 οι ψήφοι στο Διοικητικό Συμβούλιο σταθμίζονται σύμφωνα με την κατανομή του εγγεγραμμένου κεφαλαίου της ΕΚΤ μεταξύ των εθνικών κεντρικών τραπεζών, ενώ οι ψήφοι των μελών της Εκτελεστικής Επιτροπής έχουν μηδενική στάθμιση. Μία απόφαση λαμβάνεται με ειδική πλειοψηφία εφόσον οι υπέρ αυτής ψήφοι αντιπροσωπεύουν τουλάχιστον τα δύο τρίτα του εγγεγραμμένου κεφαλαίου της ΕΚΤ και αντιπροσωπεύουν τουλάχιστον τους μισούς μεριδιούχους. Αν ένας διοικητής αδυνατεί να είναι παρών, μπορεί να ορίζει αναπληρωτή ο οποίος θα συμμετέχει στη σταθμισμένη ψηφοφορία.
 10.4. Οι εργασίες των συνεδριάσεων είναι μυστικές. Το Διοικητικό Συμβούλιο μπορεί να αποφασίσει να δημοσιεύσει το αποτέλεσμα των συσκέψεών του.
 10.5. Το Διοικητικό Συμβούλιο συνεδριάζει τουλάχιστον δέκα φορές το χρόνο.
 Άρθρο 11
 Η Εκτελεστική Επιτροπή
 11.1. Σύμφωνα με το άρθρο 283, παράγραφος 2, πρώτο εδάφιο της Συνθήκης για τη λειτουργία της Ευρωπαϊκής Ένωσης, η Εκτελεστική Επιτροπή απαρτίζεται από τον πρόεδρο, τον αντιπρόεδρο και τέσσερα άλλα μέλη.
 Τα μέλη ασκούν τα καθήκοντά τους σε βάση πλήρους απασχόλησης. Κανένα μέλος δεν αναλαμβάνει οιαδήποτε άλλη απασχόληση, επικερδή ή μη, εκτός εάν κατ’ εξαίρεση του δοθεί η άδεια από το Διοικητικό Συμβούλιο.
 11.2. Σύμφωνα με το άρθρο 283, παράγραφος 2, δεύτερο εδάφιο της εν λόγω Συνθήκης, ο πρόεδρος, ο αντιπρόεδρος και τα λοιπά μέλη της Εκτελεστικής Επιτροπής διορίζονται από το Ευρωπαϊκό Συμβούλιο το οποίο αποφασίζει με ειδική πλειοψηφία, κατά σύσταση του Συμβουλίου το οποίο προηγουμένως διαβουλεύεται με το Ευρωπαϊκό Κοινοβούλιο και το Διοικητικό Συμβούλιο, μεταξύ προσώπων αναγνωρισμένου κύρους και επαγγελματικής εμπειρίας σε νομισματικά ή τραπεζικά θέματα.
 Η θητεία τους είναι οκταετής και μη ανανεώσιμη.
 Μόνο υπήκοοι κράτους μέλους μπορούν να γίνονται μέλη της Εκτελεστικής Επιτροπής.
 11.3. Οι όροι απασχόλησης των μελών της Εκτελεστικής Επιτροπής, και ιδίως οι αποδοχές, συντάξεις και λοιπές κοινωνικοασφαλιστικές παροχές


text:
τους περιλαμβάνονται σε συμβάσεις που συνάπτονται με την ΕΚΤ και καθορίζονται από το Διοικητικό Συμβούλιο μετά από πρόταση επιτροπής απαρτιζόμενης από τρία μέλη τα οποία διορίζει το Διοικητικό Συμβούλιο και από τρία μέλη που διορίζει το Συμβούλιο. Τα μέλη της Εκτελεστικής Επιτροπής δεν έχουν δικαίωμα ψήφου για θέματα που αναφέρονται στην παρούσα παράγραφο.
 11.4. Εάν ένα μέλος της Εκτελεστικής Επιτροπής δεν πληροί πλέον τις απαραίτητες προϋποθέσεις για την εκτέλεση των καθηκόντων του ή αν διαπράξει βαρύ παράπτωμα, το Δικαστήριο μπορεί, αιτήσει του Διοικητικού Συμβουλίου ή της Εκτελεστικής Επιτροπής, να τον απαλλάξει από τα καθήκοντά του.
 11.5. Κάθε μέλος της Εκτελεστικής Επιτροπής που παρίσταται αυτοπροσώπως στις συνεδριάσεις έχει δικαίωμα ψήφου και διαθέτει, για το σκοπό αυτό, μία ψήφο. Εκτός από τις περιπτώσεις όπου προβλέπεται διαφορετικά, η Εκτελεστική Επιτροπή αποφασίζει με απλή πλειοψηφία των ψήφων. Σε περίπτωση ισοψηφίας, υπερισχύει η ψήφος του προέδρου. Οι διατάξεις για την ψηφοφορία καθορίζονται στον εσωτερικό κανονισμό που αναφέρεται στο άρθρο 12.3.
 11.6. Η Εκτελεστική Επιτροπή είναι υπεύθυνη για τα τρέχοντα θέματα της ΕΚΤ.
 11.7. Οι κενές θέσεις στην Εκτελεστική Επιτροπή πληρούνται με το διορισμό νέων μελών, σύμφωνα με τις διατάξεις του άρθρου 11.2.
 Άρθρο 12
 Καθήκοντα των οργάνων λήψεως αποφάσεων
 12.1. Το Διοικητικό Συμβούλιο καθορίζει τις κατευθυντήριες γραμμές και λαμβάνει τις αναγκαίες αποφάσεις για την εκπλήρωση των καθηκόντων που έχουν ανατεθεί στο ΕΣΚΤ σύμφωνα με τις Συνθήκες και το παρόν καταστατικό. Το Διοικητικό Συμβούλιο διαμορφώνει τη νομισματική πολιτική της Ένωσης, συμπεριλαμβανομένων, όπου χρειάζεται, αποφάσεων σχετικών με ενδιάμεσους νομισματικούς στόχους, βασικά επιτόκια και προσφορά διαθεσίμων στο ΕΣΚΤ, και χαράζει τις απαραίτητες κατευθυντήριες γραμμές για την εκτέλεσή τους.
 Η Εκτελεστική Επιτροπή θέτει σε εφαρμογή τη νομισματική πολιτική σύμφωνα με τις κατευθυντήριες γραμμές και τις αποφάσεις που θεσπίζονται από το Διοικητικό Συμβούλιο. Ενεργώντας έτσι, η Εκτελεστική Επιτροπή δίνει τις απαραίτητες οδηγίες στις εθνικές κεντρικές τράπεζες. Επιπλέον, το Διοικητικό Συμβούλιο μπορεί, με απόφασή του, να μεταβιβάζει ορισμένες εξουσίες στην Εκτελεστική Επιτροπή.
 Εφόσον κρίνεται δυνατόν και εύλογο και με την επιφύλαξη των διατάξεων του παρόντος άρθρου, η ΕΚΤ προσφεύγει στις εθνικές κεντρικές τράπεζες για την εκτέλεση των πράξεων που υπάγονται στα καθήκοντα του ΕΣΚΤ.
 12.2. Η Εκτελεστική Επιτροπή έχει την ευθύνη για την προετοιμασία των συνεδριάσεων του Διοικητικού Συμβουλίου.
 12.3. Το Διοικητικό Συμβούλιο θεσπίζει εσωτερικό κανονισμό, ο οποίος καθορίζει την εσωτερική οργάνωση της ΕΚΤ και των οργάνων λήψεως αποφάσεων.
 12.4. Το Διοικητικό Συμβούλιο ασκεί τις συμβουλευτικές λειτουργίες που αναφέρονται στο άρθρο 4.
 12.5. Το Διοικητικό Συμβούλιο λαμβάνει τις αποφάσεις που αναφέρονται στο άρθρο 6.
 Άρθρο 13
 Ο πρόεδρος
 13.1. Ο πρόεδρος ή, σε περίπτωση απουσίας του, ο αντιπρόεδρος προεδρεύει του Διοικητικού Συμβουλίου και της Εκτελεστικής Επιτροπής της ΕΚΤ.
 13.2. Με την επιφύλαξη του άρθρου 38, ο πρόεδρος ή ο αντιπρόσωπός του που ορίζει εκπροσωπεί την ΕΚΤ προς τα έξω.
 Άρθρο 14
 Εθνικές κεντρικές τράπεζες
 14.1. Σύμφωνα με το άρθρο 131 της Συνθήκης για τη λειτουργία της Ευρωπαϊκής Ένωσης, κάθε κράτος μέλος διασφαλίζει, ότι η εθνική του νομοθεσία, συμπεριλαμβανομένου του καταστατικού της εθνικής κεντρικής του τράπεζας, συμβιβάζεται με τις Συνθήκες και το παρόν καταστατικό.
 14.2. Τα καταστατικά των εθνικών κεντρικών τραπεζών προβλέπουν


text:
ειδικότερα ότι η θητεία του διοικητή εθνικής κεντρικής τράπεζας δεν είναι μικρότερη από πέντε έτη.
 Ο διοικητής μπορεί να απαλλαγεί από τα καθήκοντά του μόνο εάν δεν πληροί πλέον τις απαραίτητες προϋποθέσεις για την εκτέλεση των καθηκόντων του ή εάν διαπράξει βαρύ παράπτωμα. Σχετική απόφαση μπορεί να προσβληθεί ενώπιον του Δικαστηρίου από τον ενδιαφερόμενο διοικητή ή από το Διοικητικό Συμβούλιο, λόγω παράβασης των Συνθηκών ή κανόνα δικαίου σχετικού με την εφαρμογή τους. Η διαδικασία κινείται εντός δύο μηνών από τη δημοσίευση της απόφασης ή από την κοινοποίησή της στον προσφεύγοντα, ή ελλείψει των ανωτέρω, από την ημέρα που ο προσφεύγων έλαβε γνώση, ανάλογα με την περίπτωση.
 14.3. Οι εθνικές κεντρικές τράπεζες αποτελούν αναπόσπαστο μέρος του ΕΣΚΤ και ενεργούν σύμφωνα με τις κατευθυντήριες γραμμές και οδηγίες της ΕΚΤ. Το Διοικητικό Συμβούλιο λαμβάνει τα αναγκαία μέτρα για να διασφαλίζει τη συμμόρφωση προς τις κατευθυντήριες γραμμές και οδηγίες της ΕΚΤ και απαιτεί να της παρέχεται κάθε αναγκαία πληροφορία.
 14.4. Οι εθνικές κεντρικές τράπεζες μπορούν να εκτελούν και λειτουργίες άλλες από εκείνες που καθορίζονται στο παρόν καταστατικό, εκτός εάν το Διοικητικό Συμβούλιο αποφανθεί, με πλειοψηφία δύο τρίτων των ψήφων, ότι οι λειτουργίες αυτές παρακωλύουν τους στόχους και τα καθήκοντα του ΕΣΚΤ. Οι εν λόγω λειτουργίες εκτελούνται υπ’ ευθύνη των εθνικών κεντρικών τραπεζών και δεν θεωρούνται ότι αποτελούν μέρος των λειτουργιών του ΕΣΚΤ.
 Άρθρο 15
 Υποχρεώσεις υποβολής εκθέσεων
 15.1. Η ΕΚΤ συντάσσει και δημοσιεύει εκθέσεις για τις δραστηριότητες του ΕΣΚΤ τουλάχιστον κάθε τρίμηνο.
 15.2. Κάθε εβδομάδα δημοσιεύεται ενοποιημένη λογιστική κατάσταση του ΕΣΚΤ.
 15.3. Σύμφωνα με το άρθρο 284, παράγραφος 3, της Συνθήκης για τη λειτουργία της Ευρωπαϊκής Ένωσης, η ΕΚΤ απευθύνει ετήσια έκθεση για τις δραστηριότητες του ΕΣΚΤ και τη νομισματική πολιτική του προηγούμενου και του τρέχοντος έτους στο Ευρωπαϊκό Κοινοβούλιο, το Συμβούλιο και την Επιτροπή, καθώς επίσης και στο Ευρωπαϊκό Συμβούλιο.
 15.4. Οι εκθέσεις και καταστάσεις που αναφέρονται στο παρόν άρθρο διατίθενται δωρεάν στα ενδιαφερόμενα μέρη.
 Άρθρο 16
 Τραπεζογραμμάτια
 Σύμφωνα με το άρθρο 128, παράγραφος 1 της Συνθήκης για τη λειτουργία της Ευρωπαϊκής Ένωσης, το Διοικητικό Συμβούλιο έχει το αποκλειστικό δικαίωμα να επιτρέπει την έκδοση τραπεζογραμματίων σε ευρώ μέσα στην Ένωση. Η ΕΚΤ και οι εθνικές κεντρικές τράπεζες μπορούν να εκδίδουν τέτοια τραπεζογραμμάτια. Τα τραπεζογραμμάτια που εκδίδονται από την ΕΚΤ και τις εθνικές κεντρικές τράπεζες είναι τα μόνα τραπεζογραμμάτια που θα αποτελούν νόμιμο χρήμα μέσα στην Ένωση.
 Η ΕΚΤ σέβεται κατά το δυνατόν τις υπάρχουσες πρακτικές σχετικά με την έκδοση και την όψη των τραπεζογραμματίων.
 ΚΕΦΑΛΑΙΟ IV
 ΝΟΜΙΣΜΑΤΙΚΕΣ ΛΕΙΤΟΥΡΓΙΕΣ ΚΑΙ ΕΡΓΑΣΙΕΣ ΤΟΥ ΕΣΚΤ
 Άρθρο 17
 Λογαριασμοί στην ΕΚΤ και τις εθνικές κεντρικές τράπεζες
 Για τη διεξαγωγή των εργασιών τους, η ΕΚΤ και οι εθνικές κεντρικές τράπεζες μπορούν να ανοίγουν λογαριασμούς υπέρ πιστωτικών ιδρυμάτων, δημόσιων οργανισμών και άλλων φορέων της αγοράς, και να δέχονται περιουσιακά στοιχεία, περιλαμβανομένων τίτλων υπό μορφήν λογιστικής εγγραφής, ως ασφάλεια.
 Άρθρο 18
 Πράξεις ανοικτής αγοράς και πιστωτικές εργασίες
 18.1. Για την επίτευξη των στόχων του ΕΣΚΤ και την εκτέλεση των καθηκόντων του, η ΕΚΤ και οι εθνικές κεντρικές τράπεζες μπορούν:
 —
 να συναλλάσσονται στις χρηματαγορές, αγοράζοντας και πωλώντας είτε με οριστικές


text:
πράξεις (άμεσης και προθεσμιακής εκτελέσεως) είτε με σύμφωνο επαναγοράς, είτε δανείζοντας και δανειζόμενες απαιτήσεις και διαπραγματεύσιμους τίτλους, εκφρασμένους σε ευρώ ή άλλα νομίσματα, καθώς και πολύτιμα μέταλλα,
 —
 να διενεργούν πιστοδοτικές και πιστοληπτικές πράξεις με πιστωτικά ιδρύματα και άλλους φορείς της αγοράς, με επαρκή ασφάλεια προκειμένου για δάνεια.
 18.2. Η ΕΚΤ καθορίζει τις γενικές αρχές για πράξεις ανοικτής αγοράς και πιστωτικές εργασίες που διενεργούνται από την ίδια ή τις εθνικές κεντρικές τράπεζες, περιλαμβανομένης της ανακοινώσεως των όρων υπό τους οποίους δέχονται να μετάσχουν σε συναλλαγές αυτού του είδους.
 Άρθρο 19
 Υποχρεωτικά ελάχιστα αποθεματικά
 19.1. Σύμφωνα με τους όρους του άρθρου 2, η ΕΚΤ μπορεί να απαιτεί από τα πιστωτικά ιδρύματα που είναι εγκατεστημένα στα κράτη μέλη την υποχρέωση της διατήρησης ελάχιστων αποθεματικών σε λογαριασμούς τους στην ΕΚΤ και στις εθνικές κεντρικές τράπεζες στα πλαίσια των στόχων της νομισματικής πολιτικής. Οι κανόνες υπολογισμού και προσδιορισμού των ελαχίστων υποχρεωτικών αποθεματικών μπορούν να ορίζονται με αποφάσεις του Διοικητικού Συμβουλίου. Σε περίπτωση μη συμμόρφωσης, η ΕΚΤ έχει την εξουσία να επιβάλλει επιτόκια ποινής και άλλες κυρώσεις με ανάλογο αποτέλεσμα.
 19.2. Για την εφαρμογή του παρόντος άρθρου, το Συμβούλιο, σύμφωνα με τη διαδικασία του άρθρου 41, ορίζει τη βάση για τα ελάχιστα υποχρεωτικά αποθεματικά και τις μέγιστες επιτρεπόμενες αναλογίες μεταξύ των αποθεματικών αυτών και της βάσης τους, καθώς και τις κατάλληλες κυρώσεις σε περίπτωση μη συμμόρφωσης.
 Άρθρο 20
 Λοιπά μέσα νομισματικού ελέγχου
 Το Διοικητικό Συμβούλιο μπορεί να αποφασίσει, με πλειοψηφία δύο τρίτων των ψήφων, τη χρησιμοποίηση και άλλων λειτουργικών μεθόδων νομισματικού ελέγχου τις οποίες κρίνει κατάλληλες σύμφωνα με το άρθρο 2.
 Το Συμβούλιο, σύμφωνα με τη διαδικασία του άρθρου 41, καθορίζει την εμβέλεια των μεθόδων αυτών, εάν με αυτές επιβάλλονται υποχρεώσεις σε τρίτους.
 Άρθρο 21
 Συναλλαγές με δημόσιους φορείς
 21.1. Σύμφωνα με το άρθρο 123 της Συνθήκης για τη λειτουργία της Ευρωπαϊκής Ένωσης, απαγορεύονται οι υπεραναλήψεις ή οποιουδήποτε άλλου είδους πιστωτικές διευκολύνσεις από την ΕΚΤ ή από τις εθνικές κεντρικές τράπεζες υπέρ θεσμικών και λοιπών οργάνων ή οργανισμών της Ένωσης, κεντρικών διοικήσεων, περιφερειακών, τοπικών ή άλλων δημόσιων αρχών, άλλων οργανισμών δημοσίου δικαίου ή δημόσιων επιχειρήσεων των κρατών μελών · απαγορεύεται επίσης να αγοράζουν απευθείας χρεόγραφα από τους οργανισμούς ή φορείς αυτούς η ΕΚΤ ή οι εθνικές κεντρικές τράπεζες.
 21.2. Η ΕΚΤ και οι εθνικές κεντρικές τράπεζες μπορούν να ενεργούν ως δημοσιονομικοί αντιπρόσωποι των οργάνων και φορέων που αναφέρονται στην παράγραφο 1.
 21.3. Οι διατάξεις του παρόντος άρθρου δεν ισχύουν για τα πιστωτικά ιδρύματα που ανήκουν στο δημόσιο, στα οποία οι εθνικές κεντρικές τράπεζες και η ΕΚΤ επιφυλάσσουν την ίδια μεταχείριση όπως και στα ιδιωτικά πιστωτικά ιδρύματα όσον αφορά την προσφορά διαθεσίμων από τις εθνικές κεντρικές τράπεζες.
 Άρθρο 22
 Συστήματα συμψηφισμού και πληρωμών
 Η ΕΚΤ και οι εθνικές κεντρικές τράπεζες μπορούν να παρέχουν διευκολύνσεις, και η ΕΚΤ μπορεί να θεσπίζει κανονισμούς με σκοπό την εξασφάλιση αποτελεσματικών και υγιών συστημάτων συμψηφισμού και πληρωμών, εντός της Ένωσης και με άλλες χώρες.
 Άρθρο 23
 Εξωτερικές σχέσεις
 Η ΕΚΤ και οι εθνικές κεντρικές τράπεζες μπορούν:
 —
 να συνάπτουν σχέσεις με κεντρικές τράπεζες και χρηματοπιστωτικά ιδρύματα σε άλλες χώρες και, όπου


text:
ενδείκνυται, με διεθνείς οργανισμούς,
 —
 να αποκτούν και να πωλούν, είτε με άμεση είτε με προθεσμιακή εκτέλεση, παντός τύπου περιουσιακά στοιχεία σε συνάλλαγμα και πολύτιμα μέταλλα. Ο όρος περιουσιακά στοιχεία σε συνάλλαγμα περιλαμβάνει τίτλους και κάθε άλλο περιουσιακό στοιχείο εκφρασμένο στο νόμισμα οποιασδήποτε χώρας ή σε λογιστικές μονάδες, σε οποιαδήποτε μορφή και αν κατέχονται,
 —
 να κατέχουν και να διαχειρίζονται τα περιουσιακά στοιχεία που αναφέρονται στο παρόν άρθρο,
 —
 να διεξάγουν παντός τύπου τραπεζικές συναλλαγές με τρίτες χώρες και με διεθνείς οργανισμούς, περιλαμβανομένων των δανειοληπτικών και δανειοδοτικών πράξεων.
 Άρθρο 24
 Άλλες πράξεις
 Πέρα από τις πράξεις που απορρέουν από τα καθήκοντά τους, η ΕΚΤ και οι εθνικές κεντρικές τράπεζες μπορούν να διενεργούν πράξεις για τους διοικητικούς τους σκοπούς ή για το προσωπικό τους.
 ΚΕΦΑΛΑΙΟ V
 ΠΡΟΛΗΠΤΙΚΗ ΕΠΟΠΤΕΙΑ
 Άρθρο 25
 Προληπτική εποπτεία
 25.1. Η ΕΚΤ δύναται να παρέχει συμβουλές και να δίνει τη γνώμη της την οποία της ζητούν το Συμβούλιο, η Επιτροπή και οι αρμόδιες αρχές των κρατών μελών σχετικά με την εμβέλεια και εφαρμογή της νομοθεσίας της Ένωσης που αφορά την προληπτική εποπτεία των πιστωτικών ιδρυμάτων και τη σταθερότητα του χρηματοπιστωτικού συστήματος.
 25.2. Σύμφωνα με κανονισμό του Συμβουλίου δυνάμει του άρθρου 127, παράγραφος 6 της Συνθήκης για τη λειτουργία της Ευρωπαϊκής Ένωσης, η ΕΚΤ μπορεί να εκτελεί ειδικά καθήκοντα σχετικά με τις πολιτικές που αφορούν την προληπτική εποπτεία πιστωτικών ιδρυμάτων και λοιπών χρηματοπιστωτικών ιδρυμάτων, εξαιρέσει των ασφαλιστικών επιχειρήσεων.
 ΚΕΦΑΛΑΙΟ VI
 ΧΡΗΜΑΤΟΙΚΟΝΟΜΙΚΕΣ ΔΙΑΤΑΞΕΙΣ ΤΟΥ ΕΣΚΤ
 Άρθρο 26
 Χρηματοοικονομικοί λογαριασμοί
 26.1. Το οικονομικό έτος της ΕΚΤ και των εθνικών κεντρικών τραπεζών αρχίζει την πρώτη ημέρα του Ιανουαρίου και τελειώνει την τελευταία ημέρα του Δεκεμβρίου.
 26.2. Οι ετήσιοι λογαριασμοί της ΕΚΤ καταρτίζονται από την Εκτελεστική Επιτροπή σύμφωνα με τις αρχές που έχει θέσει το Διοικητικό Συμβούλιο. Οι λογαριασμοί εγκρίνονται από το Διοικητικό Συμβούλιο και ακολούθως δημοσιεύονται.
 26.3. Για αναλυτικούς και λειτουργικούς σκοπούς, η Εκτελεστική Επιτροπή καταρτίζει ενοποιημένο ισολογισμό του ΕΣΚΤ, ο οποίος περιλαμβάνει τα στοιχεία του ενεργητικού και παθητικού των εθνικών κεντρικών τραπεζών που υπάγονται σ’ αυτό.
 26.4. Για την εφαρμογή του παρόντος άρθρου, το Διοικητικό Συμβούλιο θεσπίζει τους αναγκαίους κανόνες για την τυποποίηση της λογιστικής παρακολούθησης και την υποβολή εκθέσεων σχετικά με τις πράξεις των εθνικών κεντρικών τραπεζών.
 Άρθρο 27
 Λογιστικός έλεγχος
 27.1. Οι λογαριασμοί της ΕΚΤ και των εθνικών κεντρικών τραπεζών ελέγχονται από ανεξάρτητους εξωτερικούς ελεγκτές, τους οποίους υποδεικνύει το Διοικητικό Συμβούλιο και εγκρίνει το Συμβούλιο. Οι ελεγκτές είναι πλήρως εξουσιοδοτημένοι να εξετάζουν όλα τα βιβλία και τους λογαριασμούς της ΕΚΤ και των εθνικών κεντρικών τραπεζών καθώς και να ενημερώνονται πλήρως σχετικά με τις συναλλαγές τους.
 27.2. Οι διατάξεις του άρθρου 287 της Συνθήκης για τη λειτουργία της Ευρωπαϊκής Ένωσης έχουν εφαρμογή μόνο στην εξέταση της αποτελεσματικότητας της διαχείρισης της ΕΚΤ.
 Άρθρο 28
 Κεφάλαιο της ΕΚΤ
 28.1. Το κεφάλαιο της ΕΚΤ, ανέρχεται σε 5 δισεκατομμύρια EUR. Το κεφάλαιο μπορεί να αυξάνεται κατά ποσά τα οποία αποφασίζει το Διοικητικό Συμβούλιο, με την ειδική πλειοψηφία που προβλέπεται στο άρθρο 10.3, εντός των ορίων και υπό τις προϋποθέσεις που καθορίζει το Συμβούλιο με τη διαδικασία του άρθρου 41.
 28.2. Μόνοι εγγεγραμμένοι μεριδιούχοι και


text:
κάτοχοι του κεφαλαίου της ΕΚΤ είναι οι εθνικές κεντρικές τράπεζες. Η εγγραφή στο κεφάλαιο πραγματοποιείται σύμφωνα με την κλείδα κατανομής που καθορίζεται από το άρθρο 29.
 28.3. Το Διοικητικό Συμβούλιο, αποφασίζοντας με την ειδική πλειοψηφία που προβλέπεται στο άρθρο 10.3, καθορίζει το εκάστοτε ποσό και τον τρόπο καταβολής του κεφαλαίου.
 28.4. Με την επιφύλαξη του άρθρου 28.5, τα μερίδια των εθνικών κεντρικών τραπεζών στο εγγεγραμμένο κεφάλαιο της ΕΚΤ δεν μεταβιβάζονται ούτε ενεχυριάζονται ούτε κατάσχονται.
 28.5. Αν η κλείδα κατανομής που αναφέρεται στο άρθρο 29 προσαρμοσθεί, οι εθνικές κεντρικές τράπεζες μεταβιβάζουν μεταξύ τους τόσα μερίδια κεφαλαίου όσα είναι αναγκαία για να διασφαλισθεί ότι η κατανομή μεριδίων κεφαλαίου αντιστοιχεί στην προσαρμοσμένη κλείδα. Το Διοικητικό Συμβούλιο καθορίζει τις λεπτομερείς διατάξεις για τις μεταβιβάσεις αυτές.
 Άρθρο 29
 Κλείδα κατανομής για την εγγραφή στο κεφάλαιο
 29.1. Η κλείδα κατανομής για την εγγραφή στο κεφάλαιο της ΕΚΤ, η οποία καθορίστηκε για πρώτη φορά το 1998 όταν ιδρύθηκε το ΕΣΚΤ, προσδιορίζεται με την απόδοση σε κάθε εθνική κεντρική τράπεζα στάθμισης στην κλείδα αυτή, η οποία ισούται με το άθροισμα:
 —
 του 50 % του μεριδίου συμμετοχής του οικείου κράτους μέλους στον πληθυσμό της Ένωσης κατά το προτελευταίο έτος πριν από την ίδρυση του ΕΣΚΤ,
 —
 του 50 % του μεριδίου συμμετοχής του οικείου κράτους μέλους στο ακαθάριστο εγχώριο προϊόν της Ένωσης σε τιμές αγοράς όπως μετρήθηκε κατά την πενταετία που προηγείται του προτελευταίου έτους πριν από την ίδρυση του ΕΣΚΤ.
 Τα ποσοστά στρογγυλεύονται προς τα άνω ή προς τα κάτω στο εγγύτερο πολλαπλάσιο του 0,0001 %.
 29.2. Τα στατιστικά στοιχεία που χρησιμοποιούνται για την εφαρμογή του παρόντος άρθρου παρέχονται από την Επιτροπή σύμφωνα με τους κανόνες που εγκρίνει το Συμβούλιο με τη διαδικασία του άρθρου 41.
 29.3. Οι σταθμίσεις που αποδίδονται στις εθνικές κεντρικές τράπεζες αναπροσαρμόζονται ανά πενταετία μετά την ίδρυση του ΕΣΚΤ, κατ’ αναλογία με τις διατάξεις του άρθρου 29.1. Η προσαρμοσμένη κλείδα κατανομής αρχίζει να ισχύει από την πρώτη ημέρα του επομένου έτους.
 29.4. Το Διοικητικό Συμβούλιο λαμβάνει κάθε άλλο μέτρο που απαιτείται για την εφαρμογή του παρόντος άρθρου.
 Άρθρο 30
 Μεταβίβαση συναλλαγματικών διαθεσίμων στην ΕΚΤ
 30.1. Με την επιφύλαξη των διατάξεων του άρθρου 28, οι εθνικές κεντρικές τράπεζες μεταβιβάζουν στην ΕΚΤ συναλλαγματικά διαθέσιμα, άλλα εκτός από νομίσματα των κρατών μελών, ευρώ, αποθεματικές θέσεις του ΔΝΤ και ειδικά τραβηκτικά δικαιώματα, μέχρι ποσού ισοδυνάμου προς 50 δισεκατομμύρια EUR. Το Διοικητικό Συμβούλιο αποφασίζει για το ποσοστό που θα ζητήσει η ΕΚΤ να της καταβληθεί κατά την ίδρυσή της και τα ποσά που θα ζητήσει σε μεταγενέστερες ημερομηνίες. Η ΕΚΤ έχει πλήρως το δικαίωμα να κατέχει και να διαχειρίζεται τα συναλλαγματικά διαθέσιμα που της μεταβιβάζονται και να τα χρησιμοποιεί για τους σκοπούς που ορίζονται στο παρόν καταστατικό.
 30.2. Οι εισφορές κάθε εθνικής κεντρικής τράπεζας ορίζονται κατ’ αναλογία με το μερίδιο συμμετοχής της στο εγγεγραμμένο κεφάλαιο της ΕΚΤ.
 30.3. Κάθε εθνική κεντρική τράπεζα πιστώνεται από την ΕΚΤ με μια απαίτηση ισοδύναμη προς την εισφορά της. Το Διοικητικό Συμβούλιο καθορίζει το νόμισμα στο οποίο εκφράζονται οι εν λόγω απαιτήσεις και την απόδοσή τους.
 30.4. Η ΕΚΤ μπορεί να ζητήσει να


text:
της καταβληθούν συναλλαγματικά διαθέσιμα πέραν του ορίου που τίθεται στο άρθρο 30.1, σύμφωνα με τις διατάξεις του άρθρου 30.2, εντός των ορίων και υπό τις προϋποθέσεις που καθορίζει το Συμβούλιο με τη διαδικασία του άρθρου 41.
 30.5. Η ΕΚΤ δικαιούται να κατέχει και να διαχειρίζεται αποθεματικές θέσεις του ΔΝΤ και ειδικά τραβηκτικά δικαιώματα και να φροντίζει για τη συγκέντρωση αυτών των στοιχείων.
 30.6. Το Διοικητικό Συμβούλιο λαμβάνει όλα τα άλλα μέτρα που απαιτούνται για την εφαρμογή του παρόντος άρθρου.
 Άρθρο 31
 Συναλλαγματικά διαθέσιμα που κατέχονται από τις εθνικές κεντρικές τράπεζες
 31.1. Οι εθνικές κεντρικές τράπεζες επιτρέπεται να πραγματοποιούν συναλλαγές σε εκπλήρωση των υποχρεώσεών τους προς διεθνείς οργανισμούς σύμφωνα με το άρθρο 23.
 31.2. Όλες οι λοιπές πράξεις σε συναλλαγματικά διαθέσιμα τα οποία παραμένουν στην κατοχή των εθνικών κεντρικών τραπεζών μετά τις μεταβιβάσεις που αναφέρονται στο άρθρο 30 καθώς και οι συναλλαγές των κρατών μελών που διενεργούνται με τα τρέχοντα ταμειακά διαθέσιμα σε συνάλλαγμα, εφόσον υπερβαίνουν ένα όριο που θα καθορισθεί στα πλαίσια του άρθρου 31.3, υπόκεινται στην έγκριση της ΕΚΤ, προκειμένου να διασφαλισθεί η συνέπεια με τη νομισματική πολιτική και την πολιτική συναλλαγματικών ισοτιμιών της Ένωσης.
 31.3. Το Διοικητικό Συμβούλιο εκδίδει κατευθυντήριες γραμμές με σκοπό τη διευκόλυνση των εν λόγω πράξεων.
 Άρθρο 32
 Κατανομή του νομισματικού εισοδήματος των εθνικών κεντρικών τραπεζών
 32.1. Το εισόδημα που συγκεντρώνουν οι εθνικές κεντρικές τράπεζες κατά την άσκηση των καθηκόντων τους στον τομέα της νομισματικής πολιτικής του ΕΣΚΤ εφεξής ονομαζόμενο «νομισματικό εισόδημα» κατανέμεται κατά το τέλος κάθε οικονομικού έτους σύμφωνα με τις διατάξεις του παρόντος άρθρου.
 32.2. Το ποσό του νομισματικού εισοδήματος κάθε εθνικής κεντρικής τράπεζας ισούται με το ετήσιο εισόδημα το οποίο της αποφέρουν τα στοιχεία του ενεργητικού που έχει στην κατοχή της έναντι των κυκλοφορούντων τραπεζογραμματίων και των υποχρεώσεων που προκύπτουν από τις καταθέσεις πιστωτικών ιδρυμάτων. Τα εν λόγω στοιχεία του ενεργητικού ταυτοποιούνται από τις εθνικές κεντρικές τράπεζες σύμφωνα με τις κατευθυντήριες γραμμές που θεσπίζει το Διοικητικό Συμβούλιο.
 32.3. Εφόσον το Διοικητικό Συμβούλιο κρίνει, μετά την εισαγωγή του ευρώ, ότι οι δομές του ισολογισμού των εθνικών κεντρικών τραπεζών δεν επιτρέπουν την εφαρμογή του άρθρου 32.2, μπορεί να αποφασίσει, με ειδική πλειοψηφία, ότι, κατά παρέκκλιση από το άρθρο 32.2, το νομισματικό εισόδημα θα υπολογίζεται σύμφωνα με μια εναλλακτική μέθοδο για περίοδο που δεν θα υπερβαίνει την πενταετία.
 32.4. Από το ποσό του νομισματικού εισοδήματος κάθε εθνικής κεντρικής τράπεζας αφαιρείται ποσό το οποίο αντιστοιχεί με τους τόκους που καταβάλλει η εν λόγω κεντρική τράπεζα επί των υποχρεώσεων που προκύπτουν από τις καταθέσεις πιστωτικών ιδρυμάτων σύμφωνα με το άρθρο 19.
 Το Διοικητικό Συμβούλιο μπορεί να αποφασίζει να αποζημιώνει τις εθνικές κεντρικές τράπεζες για τις δαπάνες στις οποίες υποβάλλονται κατά την έκδοση των τραπεζογραμματίων ή, σε έκτακτες περιπτώσεις, για ειδικές ζημίες που αφορούν πράξεις νομισματικής πολιτικής τις οποίες διενεργούν για λογαριασμό του ΕΣΚΤ. Η αποζημίωση καταβάλλεται υπό μορφή που κρίνεται κατάλληλη από το Διοικητικό Συμβούλιο. Τα ποσά αυτά μπορούν να συμψηφίζονται με το νομισματικό εισόδημα των εθνικών κεντρικών τραπεζών.
 32.5. Το συνολικό ποσό του νομισματικού εισοδήματος των εθνικών κεντρικών τραπεζών κατανέμεται μεταξύ τους κατ’ αναλογία με τα


text:
καταβεβλημένα μερίδια συμμετοχής τους στο κεφάλαιο της ΕΚΤ, με την επιφύλαξη τυχόν αποφάσεων που λαμβάνει το Διοικητικό Συμβούλιο σύμφωνα με το άρθρο 33.2.
 32.6. Ο συμψηφισμός και ο διακανονισμός των υπολοίπων που προέρχονται από την κατανομή του νομισματικού εισοδήματος πραγματοποιούνται από την ΕΚΤ σύμφωνα με τις κατευθυντήριες γραμμές που καθορίζει το Διοικητικό Συμβούλιο.
 32.7. Το Διοικητικό Συμβούλιο λαμβάνει όλα τα υπόλοιπα μέτρα που απαιτούνται για την εφαρμογή του παρόντος άρθρου.
 Άρθρο 33
 Κατανομή των καθαρών κερδών και ζημιών της ΕΚΤ
 33.1. Τα καθαρά κέρδη της ΕΚΤ μεταβιβάζονται με την ακόλουθη σειρά:
 α)
 ένα ποσό το οποίο καθορίζεται από το Διοικητικό Συμβούλιο και δεν μπορεί να υπερβαίνει το 20 % του καθαρού κέρδους, μεταβιβάζεται στα γενικά αποθεματικά με ανώτατο όριο το 100 % του κεφαλαίου,
 β)
 το υπόλοιπο καθαρό κέρδος διανέμεται μεταξύ των μεριδιούχων της ΕΚΤ, κατ’ αναλογία προς τα καταβεβλημένα μερίδιά τους.
 33.2. Σε περίπτωση ζημίας της ΕΚΤ, η ζημία αυτή μπορεί να καλυφθεί από το γενικό αποθεματικό της ΕΚΤ και, εφόσον κρίνεται αναγκαίο, μετά από απόφαση του Διοικητικού Συμβουλίου της ΕΚΤ, από το νομισματικό εισόδημα του αντίστοιχου οικονομικού έτους, κατ’ αναλογία και μέχρι το ύψος των ποσών που κατανέμονται στις εθνικές κεντρικές τράπεζες σύμφωνα με το άρθρο 32.5.
 ΚΕΦΑΛΑΙΟ VII
 ΓΕΝΙΚΕΣ ΔΙΑΤΑΞΕΙΣ
 Άρθρο 34
 Νομικές πράξεις
 34.1. Σύμφωνα με το άρθρο 132 της Συνθήκης για τη λειτουργία της Ευρωπαϊκής Ένωσης, η ΕΚΤ:
 —
 εκδίδει κανονισμούς αναγκαίους προς εκτέλεση των καθηκόντων που ορίζονται στο άρθρο 3.1 πρώτη περίπτωση, στο άρθρο 19.1, στο άρθρο 22 ή στο άρθρο 25.2 καθώς και στις περιπτώσεις που θα προβλεφθούν στις πράξεις του Συμβουλίου που αναφέρονται στο άρθρο 41,
 —
 λαμβάνει αποφάσεις αναγκαίες για την εκτέλεση των καθηκόντων που ανατίθενται στο ΕΣΚΤ από τις Συνθήκες και το παρόν καταστατικό,
 —
 διατυπώνει συστάσεις και γνώμες.
 34.2. Η ΕΚΤ μπορεί να αποφασίσει να δημοσιεύσει τις αποφάσεις, τις συστάσεις και τις γνώμες της.
 34.3. Εντός των ορίων και με τις προϋποθέσεις που καθορίζονται από το Συμβούλιο σύμφωνα με τη διαδικασία του άρθρου 41, η ΕΚΤ δικαιούται να επιβάλλει πρόστιμα και περιοδικές χρηματικές -ποινές στις επιχειρήσεις λόγω μη συμμόρφωσης με υποχρεώσεις που απορρέουν από τους κανονισμούς ή τις αποφάσεις της.
 Άρθρο 35
 Δικαστικός έλεγχος και συναφή θέματα
 35.1. Οι πράξεις ή παραλείψεις της ΕΚΤ υπόκεινται σε έλεγχο ή ερμηνεία από το Δικαστήριο της Ευρωπαϊκής Ένωσης στις περιπτώσεις και υπό τους όρους που καθορίζονται στις Συνθήκες. Η ΕΚΤ μπορεί να κινήσει δικαστική διαδικασία στις περιπτώσεις και υπό τους όρους που καθορίζονται στις Συνθήκες.
 35.2. Οι διαφορές μεταξύ της ΕΚΤ, αφενός, και των πιστωτών και χρεοφειλετών της ή οποιουδήποτε άλλου προσώπου, αφετέρου, εκδικάζονται από τα αρμόδια εθνικά δικαστήρια, εκτός από τις περιπτώσεις που εμπίπτουν στην αρμοδιότητα του Δικαστηρίου της Ευρωπαϊκής Ένωσης.
 35.3. Η ΕΚΤ υπόκειται στο καθεστώς ευθύνης που προβλέπεται στο άρθρο 340 της Συνθήκης για τη λειτουργία της Ευρωπαϊκής Ένωσης. Οι εθνικές κεντρικές τράπεζες ευθύνονται σύμφωνα με το οικείο εθνικό τους δίκαιο.
 35.4. Το Δικαστήριο της Ευρωπαϊκής Ένωσης είναι αρμόδιο να αποφαίνεται δυνάμει διαιτητικής ρήτρας, περιλαμβανομένης σε σύμβαση δημόσιου ή ιδιωτικού δικαίου που έχει συναφθεί από την ΕΚΤ ή για


text:
λογαριασμό της.
 35.5. Η απόφαση της ΕΚΤ να προσφύγει στο Δικαστήριο της Ευρωπαϊκής Ένωσης λαμβάνεται από το Διοικητικό Συμβούλιο.
 35.6. Το Δικαστήριο της Ευρωπαϊκής Ένωσης είναι αρμόδιο για διαφορές που αφορούν την εκπλήρωση εκ μέρους μιας εθνικής κεντρικής τράπεζας των υποχρεώσεών της δυνάμει των Συνθηκών και του παρόντος καταστατικού. Αν η ΕΚΤ διαπιστώσει ότι μια εθνική κεντρική τράπεζα έχει αθετήσει υποχρέωσή της δυνάμει των Συνθηκών και του παρόντος καταστατικού, διατυπώνει αιτιολογημένη γνώμη επί του θέματος αφού δώσει στην ενδιαφερόμενη εθνική κεντρική τράπεζα την ευκαιρία να υποβάλει τις παρατηρήσεις της. Αν η ενδιαφερόμενη εθνική κεντρική τράπεζα δεν συμμορφωθεί με τη γνώμη εντός της προθεσμίας που ορίζεται από την ΕΚΤ, η ΕΚΤ μπορεί να προσφύγει στο Δικαστήριο της Ευρωπαϊκής Ένωσης.
 Άρθρο 36
 Προσωπικό
 36.1. Το Διοικητικό Συμβούλιο, μετά από πρόταση της Εκτελεστικής Επιτροπής, καθορίζει τους όρους απασχόλησης του προσωπικού της ΕΚΤ.
 36.2. Το Δικαστήριο της Ευρωπαϊκής Ένωσης είναι αρμόδιο για όλες τις διαφορές ανάμεσα στην ΕΚΤ και τους υπαλλήλους της εντός των ορίων και υπό τις προϋποθέσεις που ορίζονται στους όρους απασχόλησής τους.
 Άρθρο 37 (πρώην άρθρο 38)
 Επαγγελματικό απόρρητο
 37.1. Τα μέλη των διοικητικών οργάνων και του προσωπικού της ΕΚΤ και των εθνικών κεντρικών τραπεζών υποχρεούνται, ακόμη και όταν θα έχουν παύσει να ασκούν τα καθήκοντά τους, να μην αποκαλύπτουν πληροφορίες οι οποίες, λόγω της φύσης τους, καλύπτονται από την υποχρέωση τήρησης του επαγγελματικού απορρήτου.
 37.2. Τα πρόσωπα που έχουν πρόσβαση σε στοιχεία που καλύπτονται από νομοθεσία της Ένωσης η οποία επιβάλλει υποχρέωση απορρήτου υπόκεινται στην εν λόγω νομοθεσία.
 Άρθρο 38 (πρώην άρθρο 39)
 Δικαίωμα υπογραφής
 Η ΕΚΤ δεσμεύεται νομίμως έναντι τρίτων από τον πρόεδρο ή δύο μέλη της Εκτελεστικής Επιτροπής, ή με τις υπογραφές δύο μελών του προσωπικού της ΕΚΤ, δεόντως εξουσιοδοτημένων από τον πρόεδρο να υπογράφουν εξ ονόματος της ΕΚΤ.
 Άρθρο 39 (πρώην άρθρο 40)
 Προνόμια και ασυλίες
 Η ΕΚΤ απολαύει στην επικράτεια των κρατών μελών των αναγκαίων προνομίων και ασυλιών για την εκπλήρωση της αποστολής της, υπό τους όρους που καθορίζονται στο πρωτόκολλο περί προνομίων και ασυλιών της Ευρωπαϊκής Ένωσης.
 ΚΕΦΑΛΑΙΟ VIII
 ΤΡΟΠΟΠΟΙΗΣΗ ΤΟΥ ΚΑΤΑΣΤΑΤΙΚΟΥ ΚΑΙ ΣΥΜΠΛΗΡΩΜΑΤΙΚΗ ΝΟΜΟΘΕΣΙΑ
 Άρθρο 40 (πρώην άρθρο 41)
 Απλοποιημένη διαδικασία τροποποίησης
 40.1. Σύμφωνα με το άρθρο 129, παράγραφος 3 της Συνθήκης για τη λειτουργία της Ευρωπαϊκής Ένωσης, τα άρθρα 5.1, 5.2, 5.3, 17, 18, 19.1, 22, 23, 24, 26, 32.2, 32.3, 32.4, 32.6, 33.1 στοιχείο α) και 36 του παρόντος καταστατικού μπορούν να τροποποιούνται από το Ευρωπαϊκό Κοινοβούλιο και το Συμβούλιο, αποφασίζοντας σύμφωνα με τη συνήθη νομοθετική διαδικασία είτε έπειτα από σύσταση της ΕΚΤ και διαβούλευση με την Επιτροπή, είτε έπειτα από πρόταση της Επιτροπής και διαβούλευση με την ΕΚΤ.
 40.2. Το άρθρο 10, παράγραφος 2, μπορεί να τροποποιηθεί με απόφαση του Ευρωπαϊκού Συμβουλίου, η οποία λαμβάνεται ομόφωνα είτε μετά από σύσταση της Ευρωπαϊκής Κεντρικής Τράπεζας και διαβούλευση με το Ευρωπαϊκό Κοινοβούλιο και την Επιτροπή, είτε μετά από σύσταση της Επιτροπής και διαβούλευση με το Ευρωπαϊκό Κοινοβούλιο και την Ευρωπαϊκή Κεντρική Τράπεζα. Οι τροποποιήσεις αυτές τίθενται σε ισχύ μόνο μετά την έγκρισή τους από τα κράτη μέλη σύμφωνα με τους αντίστοιχους συνταγματικούς τους


text:
κανόνες.
 40.3. Οι συστάσεις που διατυπώνει η ΕΚΤ δυνάμει του παρόντος άρθρου απαιτούν ομόφωνη απόφαση του Διοικητικού Συμβουλίου.
 Άρθρο 41 (πρώην άρθρο 42)
 Συμπληρωματική νομοθεσία
 Σύμφωνα με το άρθρο 129, παράγραφος4 της Συνθήκης για τη λειτουργία της Ευρωπαϊκής Ένωσης, το Συμβούλιο θεσπίζει τις διατάξεις που αναφέρονται στα άρθρα 4, 5.4, 19.2, 20, 28.1, 29.2, 30.4 και 34.3 του παρόντος καταστατικού, αποφασίζοντας είτε έπειτα από πρόταση της Επιτροπής και διαβούλευση με το Ευρωπαϊκό Κοινοβούλιο και την ΕΚΤ, είτε έπειτα από σύσταση της ΕΚΤ και διαβούλευση με το Ευρωπαϊκό Κοινοβούλιο και την Επιτροπή.
 ΚΕΦΑΛΑΙΟ IX
 ΜΕΤΑΒΑΤΙΚΕΣ ΚΑΙ ΑΛΛΕΣ ΔΙΑΤΑΞΕΙΣ ΓΙΑ ΤΟ ΕΣΚΤ
 Άρθρο 42 (πρώην άρθρο 43)
 Γενικές διατάξεις
 42.1. Η παρέκκλιση που αναφέρεται στο άρθρο 139 της Συνθήκης για τη λειτουργία της Ευρωπαϊκής Ένωσης συνεπάγεται ότι τα ακόλουθα άρθρα του παρόντος καταστατικού δεν δημιουργούν δικαιώματα ή υποχρεώσεις για το κράτος μέλος με παρέκκλιση: 3, 6, 9.2, 12.1, 14.3, 16, 18, 19, 20, 22, 23, 26.2, 27, 30, 31, 32, 33, 34, και 49.
 42.2. Οι κεντρικές τράπεζες των κρατών μελών με παρέκκλιση κατά την έννοια του άρθρου 139 της εν λόγω Συνθήκης διατηρούν τις εξουσίες τους στον τομέα της νομισματικής πολιτικής σύμφωνα με το εθνικό τους δίκαιο.
 42.3. Σύμφωνα με το άρθρο 139 της εν λόγω Συνθήκης, με τον όρο «κράτη μέλη» εννοείται κράτη μέλη με νόμισμα το ευρώ στα εξής άρθρα του παρόντος καταστατικού: 3, 11.2, και 19.
 42.4. Με τον όρο εθνικές κεντρικές τράπεζες εννοείται κεντρικές τράπεζες κρατών μελών με νόμισμα το ευρώ στα εξής άρθρα του παρόντος καταστατικού: 9.2, 10.2, 10.3, 12.1, 16, 17, 18, 22, 23, 27, 30, 31, 32, 33.2 και 49.
 42.5. Με τον όρο «μεριδιούχοι» εννοούνται οι κεντρικές τράπεζες των κρατών μελών με νόμισμα το ευρώ στα άρθρα 10.3 και 33.1.
 42.6. Με τον όρο εγγεγραμμένο κεφάλαιο της ΕΚΤ εννοείται κεφάλαιο της ΕΚΤ στο οποίο έχουν εγγραφεί οι κεντρικές τράπεζες των κρατών μελών με νόμισμα το ευρώ στα άρθρα 10.3 και 30.2.
 Άρθρο 43 (πρώην άρθρο 44)
 Μεταβατικά καθήκοντα της ΕΚΤ
 Η ΕΚΤ αναλαμβάνει τα παλαιά καθήκοντα του ΕΝΙ του άρθρου 141, παράγραφος 2 της Συνθήκης για τη λειτουργία της Ευρωπαϊκής Ένωσης, που πρέπει να συνεχίσουν να ασκούνται μετά την εισαγωγή του ευρώ λόγω των παρεκκλίσεων που θα ισχύουν για ένα ή περισσότερα κράτη μέλη.
 Η ΕΚΤ παρέχει συμβουλές κατά την προετοιμασία της κατάργησης των παρεκκλίσεων που προβλέπονται στο άρθρο 140 της εν λόγω Συνθήκης.
 Άρθρο 44 (πρώην άρθρο 45)
 Το γενικό συμβούλιο της ΕΚΤ
 44.1. Με την επιφύλαξη του άρθρου 129, παράγραφος 1 της Συνθήκης για τη λειτουργία της Ευρωπαϊκής Ένωσης, το γενικό συμβούλιο συγκροτείται ως τρίτο όργανο λήψης αποφάσεων της ΕΚΤ.
 44.2. Το γενικό συμβούλιο απαρτίζεται από τον πρόεδρο και τον αντιπρόεδρο της ΕΚΤ και τους διοικητές των εθνικών κεντρικών τραπεζών. Τα λοιπά μέλη της Εκτελεστικής Επιτροπής μπορούν να συμμετέχουν, χωρίς δικαίωμα ψήφου, στις συνεδριάσεις του γενικού συμβουλίου.
 44.3. Οι αρμοδιότητες του γενικού συμβουλίου απαριθμούνται εξαντλητικά στο άρθρο 46 του παρόντος καταστατικού.
 Άρθρο 45 (πρώην άρθρο 46)
 Εσωτερικός κανονισμός του γενικού συμβουλίου
 45.1. Ο πρόεδρος ή, εν απουσία του, ο αντιπρόεδρος της


text:
ΕΚΤ προεδρεύει του γενικού συμβουλίου της ΕΚΤ.
 45.2. Ο πρόεδρος του Συμβουλίου και ένα μέλος της Επιτροπής μπορούν να συμμετέχουν, χωρίς δικαίωμα ψήφου, στις συνεδριάσεις του γενικού συμβουλίου.
 45.3. Ο πρόεδρος προετοιμάζει τις συνεδριάσεις του γενικού συμβουλίου.
 45.4. Κατά παρέκκλιση από το άρθρο 12.3, το γενικό συμβούλιο θεσπίζει τον εσωτερικό του κανονισμό.
 45.5. Η γραμματεία του γενικού συμβουλίου εξασφαλίζεται από την ΕΚΤ.
 Άρθρο 46 (πρώην άρθρο 47)
 Αρμοδιότητες του γενικού συμβουλίου
 46.1. Το γενικό συμβούλιο:
 —
 ασκεί τα καθήκοντα που αναφέρονται στο άρθρο 43,
 —
 συμβάλλει στις συμβουλευτικές λειτουργίες που αναφέρονται στα άρθρα 4 και 25.1.
 46.2. Το γενικό συμβούλιο συμβάλλει:
 —
 στη συλλογή στατιστικών πληροφοριών που προβλέπεται στο άρθρο 5,
 —
 στις δραστηριότητες της ΕΚΤ σχετικά με τις εκθέσεις σύμφωνα με το άρθρο 15,
 —
 στη θέσπιση των κανόνων που είναι αναγκαίοι για την εφαρμογή του άρθρου 26, όπως αναφέρεται στο άρθρο 26.4,
 —
 στη λήψη όλων των άλλων μέτρων που είναι αναγκαία για την εφαρμογή του άρθρου 29, όπως αναφέρεται στο άρθρο 29.4,
 —
 στη θέσπιση των όρων απασχόλησης του προσωπικού της ΕΚΤ, όπως αναφέρεται στο άρθρο 36.
 46.3. Το γενικό συμβούλιο συμβάλλει στις αναγκαίες προετοιμασίες για τον αμετάκλητο καθορισμό των συναλλαγματικών ισοτιμιών των νομισμάτων των κρατών μελών με παρέκκλιση έναντι του ευρώ, όπως αναφέρεται στο άρθρο 140, παράγραφος 3 της Συνθήκης για τη λειτουργία της Ευρωπαϊκής Ένωσης.
 46.4. Το γενικό συμβούλιο ενημερώνεται από τον πρόεδρο της ΕΚΤ σχετικά με τις αποφάσεις του Διοικητικού Συμβουλίου.
 Άρθρο 47 (πρώην άρθρο 48)
 Μεταβατικές διατάξεις σχετικά με το κεφάλαιο της ΕΚΤ
 Σύμφωνα με το άρθρο 29.1, σε κάθε εθνική κεντρική τράπεζα αποδίδεται στάθμιση στην κλείδα κατανομής για την εγγραφή στο κεφάλαιο της ΕΚΤ. Κατά παρέκκλιση από το άρθρο 28.3, οι κεντρικές τράπεζες των κρατών μελών με παρέκκλιση δεν καταβάλλουν το εγγεγραμμένο τους κεφάλαιο εκτός εάν το γενικό συμβούλιο αποφασίσει, με ειδική πλειοψηφία που αντιπροσωπεύει τουλάχιστον τα δύο τρίτα του εγγεγραμμένου κεφαλαίου της ΕΚΤ και τουλάχιστον το ήμισυ των μεριδιούχων, ότι πρέπει να καταβληθεί ένα ελάχιστο ποσοστό ως συμβολή στις δαπάνες λειτουργίας της ΕΚΤ.
 Άρθρο 48 (πρώην άρθρο 49)
 Καθυστερημένη καταβολή του κεφαλαίου, των αποθεματικών και των εξομοιωμένων λογαριασμών της ΕΚΤ
 48.1. Η κεντρική τράπεζα κράτους μέλους του οποίου καταργήθηκε η παρέκκλιση καταβάλλει το μερίδιό της στο εγγεγραμμένο κεφάλαιο της ΕΚΤ στην ίδια έκταση όπως και οι κεντρικές τράπεζες των άλλων κρατών μελών με νόμισμα το ευρώ, και μεταβιβάζει στην ΕΚΤ συναλλαγματικά διαθέσιμα σύμφωνα με το άρθρο 30.1. Το μεταβιβαστέο ποσό ορίζεται ως το γινόμενο της αξίας σε ευρώ, υπολογιζόμενης σε τρέχουσες τιμές, των συναλλαγματικών διαθεσίμων που έχουν ήδη μεταβιβαστεί στην ΕΚΤ, σύμφωνα με το άρθρο 30.1, επί τον λόγο του αριθμού μεριδίων για τα οποία έχει εγγραφεί η εν λόγω εθνική κεντρική τράπεζα προς τον αριθμό μεριδίων τα οποία έχουν ήδη καταβάλει οι άλλες εθνικές κεντρικές τράπεζες.
 48.2. Επιπλέον της καταβολής που γίνεται με το άρθρο 48.1, η εν λόγω κεντρική τράπεζα εισφέρει στα αποθεματικά της ΕΚΤ και στους εξομοιωμένους προς αυτά λογαριασμούς, καθώς και στο ποσό που απομένει να πιστωθεί στα αποθεματικά και λογαριασμούς σύμφωνα με το υπόλοιπο του λογαριασμού


text:
κερδών και ζημιών της 31ης Δεκεμβρίου του έτους που προηγείται της κατάργησης της παρέκκλισης. Το καταβλητέο ποσό καθορίζεται ως το γινόμενο του ποσού των αποθεματικών, όπως ορίζεται ανωτέρω και αναφέρεται στον εγκεκριμένο ισολογισμό της ΕΚΤ, επί τον λόγο του αριθμού μεριδίων για τα οποία έχει εγγραφεί η εν λόγω κεντρική τράπεζα προς τον αριθμό μεριδίων τα οποία έχουν ήδη καταβάλει οι άλλες κεντρικές τράπεζες.
 48.3. Όταν μία ή περισσότερες χώρες καθίστανται κράτη μέλη και οι αντίστοιχες εθνικές κεντρικές τους τράπεζες καθίστανται μέρος του ΕΣΚΤ, αυξάνεται αυτομάτως το εγγεγραμμένο κεφάλαιο της ΕΚΤ και το όριο του ποσού συναλλαγματικών διαθεσίμων που μπορούν να μεταβιβασθούν στην ΕΚΤ. Η αύξηση υπολογίζεται πολλαπλασιάζοντας τα τότε ισχύοντα αντίστοιχα ποσά, επί τον λόγο της στάθμισης των νεοεισερχομένων εθνικών κεντρικών τραπεζών προς τη στάθμιση των εθνικών κεντρικών τραπεζών που είναι ήδη μέλη του ΕΣΚΤ, εντός της διευρυμένης κλείδας κατανομής. Η στάθμιση κάθε εθνικής κεντρικής τράπεζας στην κλείδα κατανομής υπολογίζεται κατ’ αναλογία προς το άρθρο 29, παράγραφος 1 και τηρουμένου του άρθρου 29, παράγραφος 2. Χρησιμοποιούνται οι ίδιες περίοδοι αναφοράς για τα στατιστικά στοιχεία με τις εφαρμοσθείσες για την τελευταία πενταετή αναπροσαρμογή της στάθμισης βάσει του άρθρου 29, παράγραφος 3.
 Άρθρο 49 (πρώην άρθρο 52)
 Ανταλλαγή τραπεζογραμματίων νομισμάτων των κρατών μελών
 Μετά τον αμετάκλητο καθορισμό των συναλλαγματικών ισοτιμιών σύμφωνα με το άρθρο 140 παράγραφος 3 της Συνθήκης για τη λειτουργία της Ευρωπαϊκής Ένωσης, το Διοικητικό Συμβούλιο λαμβάνει τα κατάλληλα μέτρα για να εξασφαλίσει ότι τα τραπεζογραμμάτια που εκφράζονται σε νομίσματα με αμετάκλητα καθορισμένες ισοτιμίες ανταλλάσσονται από τις εθνικές κεντρικές τράπεζες στην αντίστοιχη άρτια ισοτιμία τους.
 Άρθρο 50 (πρώην άρθρο 53)
 Εφαρμογή των μεταβατικών διατάξεων
 Τα άρθρα 42 έως 47 ισχύουν για όσο διάστημα υπάρχουν κράτη μέλη με παρέκκλιση.


text:
 11.1.2014
 EL
 Επίσημη Εφημερίδα της Ευρωπαϊκής Ένωσης
 L 8/3
 ΠΡΩΤΌΚΟΛΛΟ
 της συμφωνίας εταιρικής σχέσης και συνεργασίας μεταξύ των Ευρωπαϊκών Κοινοτήτων και των κρατών μελών τους, αφενός, και της Γεωργίας, αφετέρου, για συμφωνία-πλαίσιο μεταξύ της Ευρωπαϊκής Ένωσης και της Γεωργίας όσον αφορά τις γενικές αρχές για τη συμμετοχή της Γεωργίας σε προγράμματα της Ένωσης
 Η ΕΥΡΩΠΑΪΚΗ ΕΝΩΣΗ, εφεξής «Ένωση»,
 αφενός,
 και
 Η ΓΕΩΡΓΙΑ, εφεξής «Γεωργία»,
 αφετέρου,
 αναφερόμενες από κοινού εφεξής ως «μέρη»,
 εκτιμώντασ τα ακόλουθα:
 (1)
 Η Γεωργία έχει συνάψει συμφωνία εταιρικής σχέσης και συνεργασίας με τις Ευρωπαϊκές Κοινότητες και τα κράτη μέλη τους («συμφωνία») (1), η οποία τέθηκε σε ισχύ την 1η Ιουλίου 1999.
 (2)
 Το Ευρωπαϊκό Συμβούλιο της 17ης και 18ης Ιουνίου 2004 χαιρέτισε τις προτάσεις της Ευρωπαϊκής Επιτροπής για μια ευρωπαϊκή πολιτική γειτονίας (ΕΠΓ) και ενέκρινε τα σχετικά συμπεράσματα του Συμβουλίου της 14ης Ιουνίου 2004.
 (3)
 Έκτοτε, το Συμβούλιο έχει εγκρίνει επανειλημμένως αυτήν την πολιτική στα συμπεράσματά του.
 (4)
 Στις 5 Μαρτίου 2007, το Συμβούλιο εξέφρασε την υποστήριξή του για τη γενική προσέγγιση που περιγράφεται στην ανακοίνωση της Ευρωπαϊκής Επιτροπής της 4ης Δεκεμβρίου 2006 με σκοπό να επιτραπεί στις χώρες εταίρους της ΕΠΓ να συμμετέχουν στους κοινοτικούς οργανισμούς και στα κοινοτικά προγράμματα με βάση τις επιδόσεις τους και εφόσον το επιτρέπουν οι νομικές βάσεις.
 (5)
 Η Γεωργία έχει εκφράσει την επιθυμία της να συμμετάσχει σε ορισμένα προγράμματα της Ένωσης.
 (6)
 Οι ειδικοί όροι και οι προϋποθέσεις όσον αφορά τη συμμετοχή της Γεωργίας σε κάθε συγκεκριμένο πρόγραμμα, ειδικότερα η χρηματοδοτική συνεισφορά της Γεωργίας, καθώς και οι διαδικασίες υποβολής εκθέσεων και αξιολόγησης, θα πρέπει να καθορισθούν σε συμφωνία μεταξύ της Ευρωπαϊκής Επιτροπής και των αρμόδιων αρχών της Γεωργίας,
 ΣΥΜΦΩΝΗΣΑΝ ΤΑ ΑΚΟΛΟΥΘΑ:
 Άρθρο 1
 Επιτρέπεται στη Γεωργία να συμμετάσχει σε όλα τα τρέχοντα και μελλοντικά προγράμματα της Ένωσης στα οποία είναι δυνατή η συμμετοχή της Γεωργίας δυνάμει των οικείων διατάξεων θέσπισης των εν λόγω προγραμμάτων.
 Άρθρο 2
 Η Γεωργία συνεισφέρει οικονομικά στον γενικό προϋπολογισμό της Ευρωπαϊκής Ένωσης ανάλογα με τα συγκεκριμένα ενωσιακά προγράμματα στα οποία συμμετέχει.
 Άρθρο 3
 Στις επιτροπές διαχείρισης που είναι αρμόδιες για την παρακολούθηση των ενωσιακών προγραμμάτων στα οποία συνεισφέρει οικονομικά η Γεωργία μπορούν να συμμετέχουν αντιπρόσωποί της, ως παρατηρητές και για τα σημεία που την αφορούν.
 Άρθρο 4
 Τα σχέδια και οι πρωτοβουλίες που υποβάλλουν συμμετέχοντες από τη Γεωργία υπόκεινται, κατά το δυνατόν, στους ίδιους όρους, κανόνες και διαδικασίες των οικείων ενωσιακών προγραμμάτων με εκείνους που ισχύουν για τα κράτη μέλη.
 Άρθρο 5
 1. Οι ειδικοί όροι και οι προϋποθέσεις όσον αφορά τη συμμετοχή της Γεωργίας σε κάθε συγκεκριμένο πρόγραμμα της Ένωσης, ιδίως η καταβλητέα από τη Γεωργία χρηματοδοτική συνεισφορά, καθώς και οι διαδικασίες υποβολής εκθέσεων και αξιολόγησης, καθορίζονται με συμφωνία μεταξύ της Ευρωπαϊκής Επιτροπής και των αρμοδίων αρχών της Γεωργίας, βάσει των κριτηρίων που ορίζονται από τα σχετικά προγράμματα της Ένωσης.
 2. Σε περίπτωση που η Γεωργία υποβάλει αίτηση για ενωσιακή εξωτερική βοήθεια προκειμένου να συμμετάσχει σε συγκεκριμένο πρόγραμμα της Ένωσης με βάση το άρθρο 3 του κανονισμού (ΕΚ) αριθ. 1638/2006 του Ευρωπαϊκού Κοινοβουλίου και του Συμβουλίου (2) ή σύμφωνα με οποιοδήποτε άλλο παρόμοιο κανονισμό